3. gaia-Enpresa-estrategia eta -garapena | Koro Irastorza Etxeberria\n3.1. Enpresa-estrategia (Estrategia, Zuzendaritza estrategikoa)\nEstrategia: Helburu jakin batzuk lortzeko ekintza-plan orokorra da, helburuak lortzeko egiten dituen maniobrak, taktikak edo ekintza-plana.\nZuzendaritza estrategikoa: Estrategia baten kudeaketa-prozesua da, enpresaren barruan. Enpresaren zuzendaritzaren helburu nagusia enpresaren arrakasta lortzea da, dela lehia-posizioa hobetuz, dela antolakuntza mehatxatzen duten arazoak konponduz.\nA- Zuzendaritza estrategikoko prozesua (3)\n3 elementuk osatzen dutela esan dezakegu:\nANALISI ESTRATEGIKOA: Oinarri diren zenbait elementu aztertu behar da:\nEkonomia-, gizarte-, politika-, edo teknologia-ingurunea.\nEstrategia-ahalmena: estrategia zehazten duten barne-faktoreak, hau da, gainditu behar diren ahuleziak eta sendotu beharreko indarrak.\nNegozioaren sustatzaileen edo ekintzaileen espektatibak: Funtsezkoa da enpresaren jabeek edo haren kudeatzaile profesionalek aurretik argi eta garbi zehaztea zer helburu lortu behar diren zenbait arlotan.\nESTRATEGIA AUKERATZEA: 3 estrategia-mota bereizten dira:\nB- Estrategia-mailak (Motak (3), Adibideak (3), Negozio unitateak)\nEstrategia-korporatiboak: Enpresaren helburu edo esparru globalarekin lotutako erabakiak hartzeaz arduratzen dira, jabeen edo kudeatzaileen espektatibak betetzeko, eta enpresaren arlo guztien balioa handitzeko.\nNegozio-estrategiak: Alderdi jakin batzuekin lotuta daude; esate baterako, enpresaren produktuak bere merkatuan edo merkatu-segmentuan lehiakorrak izateko elementuak zehaztea izan daiteke.\nEstrategia operatiboak: Enpresaren baliabideak efizientziaz kudeatzea lortu nahi da. Sailei edo arloei estrategia korporatiboren bat edo negozio-estrategiaren bat lortzen laguntzea da helburua.\nNegozio unitateak: Jarduera desberdinak egiten dituzten atalak dira, edota enpresa-estrategian eta kudeaketan autonomia duten atalak. Adibidez, demagun enpresa batek 3 produktu-multzo ekoizten dituela: linea zuriko etxetresna elektrikoak (garbigailuak, lehorgailuak…), ordenagailuak eta linea marroiko etxetresna elektrikoak (telebista, musika-ekipoak…). Multzo horietako bakoitza enpresa horren negozio-unitate bat izango da.\nLEHIA-ABANTAILA: Enpresak lehiakideen aldean posizio hobea sortzeko eta hura sendotzeko garatu behar dituen barne-ezaugarrien multzoa da.\n3.2.1. Balioa sortzea (Balio-katea, Merkataritzako marjina)\nBALIO-KATEA: Tresna analitiko bat da. Bera baliatuz, jarduera bakoitzak azken produktuari zer balio eransten dion azter daiteke, bai eta zer kostu dituen ere, eta horrez gain, lehia-abantaila lortzeko iturriak zein diren identifikatzen da eta enpresaren garapenerako lehia-estrategia egokienak zein diren ere zehatz daiteke.\nMERKATARITZAKO MARJINA: Produktu baten salmenta-prezioaren eta aleko kostuaren arteko aldea da.\n3.2.2. Lehia-estrategiak (4)\nPorterrek 3 motatako lehia-estrategia desberdintzen ditu:\nDESBERDINTZE-ESTRATEGIA: Produktua lehiakideen produktuetatik nabarmen bereiztea da, edota produktu bakarra delako pertzepzioa sorraraztea. Hori lortuz gero, bezeroak gehiago ordainduko du produktu horren truke eta leialagoa izango da.\nKOSTUETAN LIDERRA IZATEAREN ESTRATEGIA: Kostu baxuenetan ekoiztea da, lehiakideek baino prezio merkeagoa eskaini ahal izateko. Batzuetan, gainera, kostuetan liderra izatea lortuz gero, bada beste aukera bat: enpresak eskari handiko merkatu batean jarduten baldin badu, prezioa jaitsi beharrean prezioari eustea eta merkataritzako marjina altua lortzea.\nESPEZIALIZAZIO-ESTRATEGIA: Segmentazio handiko estrategia ere esaten zaio. Merkatuko segmentu batean arreta jartzea da, eta desberdintzeko edo kostuetan liderra izateko estrategiak aplikatzea.\nLEHIAKIDEAK MERKATUTIK BOTATZEKO HELBURUA: Batzuetan hau ere izaten da, edo haien merkatu-kuota izugarri txikitzekoa. Prezio oldarkorrak (oso baxuak) aplikatuz lor daiteke, nahiz eta enpresak hasieran galerak edo merkataritzako marjina txikia izan dezakeen, baina, horretarako, ezinbestekoa da enpresak hori egiteko finantza-ahalmena izatea.\n3.3. Enpresa ingurunea (Orokorra (5), Espezifikoa (5))\nIngurunea enpresaren elementuetako bat da:\nLege- eta politika-faktoreak\nIngurune ekologikoa edo ingurumen-ingurua\nBitartekariak edo banatzaileak\nBezeroak edo kontsumitzaileak\n3.3.1. Ingurunearen azterketa: AMIA metodoa (AMIA azterketa (Barnekoa – Kanpokoa))\nAMIA azterketa: Enpresan eragina izan dezaketen faktoreak aztertzeko metodo bat da. Batetik, indarrak eta ahuleziak daude eta, bestetik, berriz, aukerak eta mehatxuak, unekoak zein etorkizunekoak.\nBarne-azterketa: Enpresaren indarrak eta ahuleziak ebaluatzen dira: hau da, enpresak beste lehiakideekiko dituen indarguneak eta ahuleziak. Hain zuzen, enpresaren antolaketa aztertzen da, batez ere, eta lehiakideen antolaketarekin alderatzen. Adibidez, giza-baliabideak, kapitala, instalazioak, enpresaren irudia, produktua eta produktuaren banaketa aztertzen dira.\nKanpo-azterketa: Ingurunea aztertu behar da, bai ingurune orokorra bai espezifikoa, lehiakideekin alderatuta zer mehatxu eta aukera dauden jakiteko. Mehatxuak aztertu egin behar dira eta hauei aurre egiten saiatu beharko du enpresak, lehia-desabantailako egoeran ez egoteko. Aukerak, berriz, baliatu eta sustatu egin behar dira, enpresa merkatuan indartsu izateko.\nAzterketa honek balio handia izaten du, gure negozioaren errealitatearen berri ematen digulako eta gure enpresaren posizionamendua zehazteko balio duelako; hau da, merkatuan eman nahi dugun irudia zehazteko.\nOndo prestatutako giza-baliabideak\nPunta-puntako teknologia edukitzea\nKanpo-faktoreak Aukerak Mehatxuak\nMerkatua hazteko zikloan egotea\n3.3.2. Porterren lehia-indarrak (5)\nLEHIA-INDARREN EREDUA edo LEHIA-NUKLEOAREN EREDUA:\nORDEZKO PRODUKTUEN MEHATXUAK: Faktore hauek mehatxu hori murritz dezakete:\nBezeroek zailtasunak izatea produktua ordezteko, edo produktua ordezteak kostu handiak izatea.\nProduktuaren desberdintze-maila altua izatea\nLEHIAKIDE BERRIEN MEHATXUAK: Sartzeko eta irteteko hesiak baldin badaude, lehiakide berriak sartzeko mehatxua txikiagoa izango da.\nSartzeko hesiak Enpresa merkatu berri batean posizionatzeko eragozpenak edo zailtasunak dira, eta merkatu horretan inbertitzea oso erakargarria ez izatea eragiten dute.\nIrteteko hesiak Behin lehiakide berri bat merkatuan sartu ondoren, faktore horiek merkatutik erraz irteteko eragozten duten elementuak dira.\nBEZEROEN NEGOZIAZIO-AHALMENA: Produktuen prezioan, kalitatean, produktuen entrega-epeetan eta ordaintzeko moduan eta epeetan.\nHORNITZAILEEN NEGOZIAZIOA-AHALMENA: Produktuen prezioa, kalitatea, entrega-epeak eta ordaintzeko modua eta epeak.\nLehia biziagoa da lehiakideak asko eta txikiak badira.\nLehiakideek oldarkorrago jarduten dute elkarren kontra, prezioen bidez, kostuak altuak badira.\nEnpresa-inguruneko 5 faktore horiek aztertu ondoren, estrategia korporatibo bat adierazi ahal izango du, eta horren bidez, merkatuan duen posizioa eta bere negozioaren arrakasta-espektatibak egoki planifikatzeko aukera izango du.\n3.3.3. Gizarte-erantzukizun korporatiboa\nBere jarduera egitean, enpresak zenbait gastu edo kostu ditu (lehengaien, argiaren, soldaten, lokalaren eta abarren kostuak); hau da, dirua gastatzen ari da, produktua saltzean berreskuratuko duen dirua.\nBaina kostu horiez gain, GIZARTE-KOSTUA dago, enpresak bere jarduerak enpresaren parte ez diren beste pertsona batzuei kalteak eragin dizkienean eragindako kostua.\nGizarte-kostuak ahalik gehien murrizteko, legeak enpresak derrigortu egiten ditu instalazioak, makinak edo lan egiteko modua egokitzera, enpresak ingurunean eragiten dituen kalteak ahalik eta txikienak izan daitezen.\nEnpresek gizarte- eta ingurumen-kezkak borondatez eta modu aktiboan txertatzea beren merkataritza-eragiketetan eta interlokutoreekin dituzten harremanetan, enpresaren lehia-egoera eta balio erantsia hobetzeko helburuarekin.\nEnpresaburuen elkarteek ekintza asko egin ditzakete gauza asko hobetzeko; esaterako, lan-bizitzaren kalitatea, ingurumena, merkaturatze arduratsua egiteko marketina eta enpresa-etika hobetzeko.\nEnpresaren barruko jokabide-kodeak egitea.\nEnpresako langileek familia-bizitza eta lan-bizitza bateragarri egin ahal izateko neurriak ezartzea.\nLangileei prestakuntza ematea, enpresaren produktuen ekoizpenarekin lotutako ingurumen-alderdiei buruz.\nEnpresak gizartea aintzat hartuta egindako jarduerak modu eskematizatuan jasotzen dituen dokumentua da. Borondatezkoa da, eta enpresaren tresna da gizarteari bere egoera sozialari eta ekonomikoari buruzko informazioa emateko, lan-baldintzak ere barne hartuta.\nInformazio honek gehiegizko gizarte-kostuak hautemateko balio beharko luke, eta giza-baliabideetan baliabide ekonomikoetan jartzen den adina arreta jartzeko.\nHau definitzea subjektiboa izan daiteke, baina oro har jarduteko onartutako arau batzuk daude, zuzentasun moralean oinarrituak. Esate baterako, zintzotasuna; legeak eta ingurumena errespetatzea; zerga-betebeharrak eta bezeroekin, hornitzaileekin eta langileekin hartutako konpromisoak betetzea; eta informazio- eta kontabilitate-gardentasuna izatea.\n3.4.1. Enpresaren kokapena eta dimentsioa\nNP: Herrialde bateko egoiliarrek urtebetean edo ekonomia-ziklo batean ekoitzitako amaierako ondasun eta zerbitzuen guztizko balioa da.\nEnpresa kokatzeko leku egokia aukeratzeko, honako kanpo-aldagai hauek hartu behar dira aintzat:\nKomunikabideak eta garraioa\nEraikuntza-lanen eta orubearen kostua\nInbertsioak eta finantziazioa\nDimentsioa (Irizpideetako batzuk (8), Enpresaren helburuetako bat (2)\nLanean diharduten baliabideak, guztira\nEnpresaren helburuetako bat: HAZKUNDEA\nHasierako dimentsioa dena delakoa izanda ere, enpresaren helburuetako bat izaten da bere bizitzan ekoizpen-ahalmena handituz joatea; hau da, dimentsioa handitzea. Bi modu daude enpresak hazkundea izateko: batetik, barne-hazkundea izanik, eta bestetik, kanpo-hazkundea izanik.\nBARNE-HAZKUNDEA: Enpresaren ekoizpen-ahalmena handitzea da.\nKANPO-HAZKUNDEA: Honako hauen bidez lor daiteke: jada badauden enpresak erosiz, kontrolatuz edo haiekin bat eginez; beste enpresa batzuekin lankidetzan arituz, beste merkatu batzuetan sartzeko; edo beste enpresa batzuekin akordioak eginez. Herrialdeko merkatua kanpo-hazkunderako nahikoa ez bada, enpresek nazioartekotzera jotzen dute; hau da, atzerrian hedatzen saiatzen dira.\n3.4.2. Barne-hazkundea (2)\nEnpresak hazkunde-estrategiaren alde egiten duenean, lehenbiziko helburua barne-hazkundea izaten da. Horretarako, ekoizpen-ahalmena handitzea erabaki dezake produktu bera ekoizten jarraituz, edo, bestela, produktu eta zerbitzu gehiago ekoiztea aukeratu dezake, hau da, ekoizpena DIBERTSIFIKATZEA, merkatu berriak lortzeko.\nESPEZIALIZAZIOA: Marketin-estrategiak jarri beharko ditu martxan, gehiago saltzeko. Hauek izan daitezke horietako estrategia batzuk: prezioa aldatzea, produktuaren edukiontzia aldatzea, produktua erakargarriagoa izateko; produktuaren ezaugarriren bat aldatzea; eta produktua merkatuko beste segmentu batzuetan sartzen saiatzea. Esate baterako, haurrek soilik jaten duten jogurt bat helduek ere jatea lortzen saia daiteke enpresa. Estrategia horri deritzogu espezializazioa.\nDIBERTSIFIKAZIOA: Aukera hau eginez gero, enpresek, oro har, jatorrizko produktuarekin nolabaiteko lotura duten ondasunak ekoitzi ohi dituzte, produktu osagarriak deritzenak. Izan ere, enpresak jada badu produktu berria sartzeko merkatuari buruzko informazioa, eta, horrenbestez, badu lehiakideekiko lehia-abantaila bat. Estrategia hori izango da dibertsifikazioa.\n3.4.3. Kanpo-hazkundea (Bat-egite purua, Xurgapen bidezkoa bat-egitea, Partaidetza, Lankidetza, Klusterrak, Joint-ventureak, Trustak, Kartelak, Holdinga)\nBarne-hazkundea nahikoa ez denean, enpresak kanpo-hazkundera jotzen dute. Mota askotakoa izan daiteke:\nBAT-EGITE PURUA: Sozietate batzuk elkartzean datza, beste sozietate bat, berria, sortzen delarik eta aurrekoak desegin egiten dira, ondare bakarra eratuz.\nXURGAPEN BIDEZKO BAT-EGITEA: Enpresa batek beste bat erosi (xurgatu) egiten du; bestea deuseztatu egiten da, eta haren ondarea enpresa erosleak bereganatzen du.\nPARTAIDETZA: Enpresa batek beste enpresa baten kapital sozialaren zati bat erosten du, enpresa hori mendean hartzeko, guztiz ala neurri batean, bakoitzak bere izaera juridikoari eutsiz. Kontrola erabatekoa izan daiteke, kapital sozialaren % 80 baino gehiago erosi badu; gehiengokoa, % 50 baino gehiago erosi badu; eta gutxiengokoa, % 50 baino gutxiagoko partaidetza bada.\nLANKIDETZA: Oinarria enpresa independenteen arteko harreman bereziak dira; akordioen bidez, enpresak lankidetzan aritzen dira helburu komunak lortzeko baliabideak eta informazioa partekatzeko, kostuak eta arriskuak gutxituz.\nKLUSTERRAK: Ekonomia-sektore jakin batean interesa duten enpresen, erakundeen eta unibertsitateen kontzentrazio geografikoak dira. Negozio bereko enpresa-taldeak, antzeko erronka estrategikoak dituztenak. Ohikoak dira klusterrak zenbait sektoretan: adibidez, automobilgintzan, informazioaren teknologien sektorean edo farmazioa-sektorean. Izan ere, klusterrak enpresa-estrategiak dira eta aukera ematen diete enpresaburuei, bakarka zein talde gisa, lehiakorrago izateko lankidetzan aritzeko.\nJOINT-VENTUREAK: Bi enpresen edo gehiagoren arteko akordioak dira, non biek kapitala edo beste aktiboren bat jartzen duten. Oro har, herrialde desberdinetako enpresen artean egiten dira, enpresetako batek ondo ezagutzen ez duen herrialde batean jardun nahi duenean. Atzerriko enpresak kapitala eta teknologia jartzen du, eta tokiko bazkideak, berriz, tokiko merkatuari eta merkatu horretan sartzeari buruzko jakintza jartzen du, batez ere.\nTRUSTAK edo KONTZENTRAZIO BERTIKALAK: Enpresa-multzoak dira, denen artean ekoizpen-prozesuko fase guztiak hartzen dituztenak, kostuak murrizteko eta merkatuan nagusi izateko. Trustaren benetako adibide bat Repsol petrolio-enpresa da, prozesuaren fase guztien gaineko kontrola baitu; petrolio-produktuen esplorazioa, erauzketa, finketa eta salmenta.\nKARTELAK edo KONTZENTRAZIO HORIZONTALAK: Ekoizpen sektore bereko enpresa-elkarteak dira. Merkatuaren gaineko kontrola dute, ia erabateko, eta ados jartzen dira prezioetan eta salmenta-estrategiatan. Kartelen adibide klasikoa LPEE da, lurralde petrolio-esportatzaileen kartela.\nHOLDINGA: Enpresak antolatzeko beste modu bat da. Enpresa nagusi batek beste enpresa batzuetako akzioak eta partaidetzak erosten ditu eta enpresa horiek kontrolatzen ditu. Zuzendaritza-estamentu bakarra dute. Holdingen abantaila bat da zenbait sektore kontrolatzen dituztela. Zerga-abantailak edo -eraginkortasuna bilatzeaz gain, kapitalen eraginkortasun handiagoa lor daiteke, sozietate guztien emaitza kontsolidatuak enpresa bakoitzarenak baino hobeak badira.\n3.5. Nazioartekotzea: multinazionalak (Globalizazioa, Nazioartekotzea)\nGaur egun ez dago herrialde buruaskirik eta, beraz, den-denek trukatu behar dituzte produktuak.\nNAZIOARTEKOTZEA: Nazioarteko merkatuetara irekitzeari deritzo. Enpresek dimentsioa handitu behar dute merkatu berrietan jarduteko eta hori lortzeko modu bat nazioartekotzea da.\n3.5.1. Nazioartekotze-prozesua (Motak (3) – Arazo posibleak (7))\nMotak (3): Nazioartekotzeko, enpresek zenbait estrategiaren artean aukeratu dezakete:\nNAZIOARTEKOTZE MULTIDOMESTIKOKO ESTRATEGIA:\nJarduten duen herrialde guztietan antolaketa deszentralizatzen du. Hau da, enpresak antolaketa egokitzen du filialak kokatuta dauden herrialde bakoitzerako, tokian tokiko premiak kontuan hartuta.\nSarritan, bertako langileak kontratatzen dira enpresa kudeatzeko, eta filialeko zuzendariak nolabait independenteak dira egoitza zentraleko zuzendariekiko.\nJabetza bera duten enpresa nazionalek osatutako multzoa da.\nJarduten duen herrialde guztietarako baliabide globalak zentralizatuz saiatzen da enpresa lehia-abantaila bat lortzen, eta administrazio osoa enpresaren jatorrizko herrialdetik egiten da. Gehienetan, filialen kudeatzaileak eta zuzendariak enpresa nagusiaren jatorrizko herrialdekoak izaten dira.\nFilialen independentzia-maila eta estrategiak edo produktu berriak proposatzeko ahalmena txikia da.\nProduktu eta marka guztiak berdinak dira herrialde guztietarako.\nFilialak banaketa-kanal hutsak izaten dira.\nEkoizpen- eta salmenta-estrategia guztiak erabiltzen dira, nondik datozen kontuan hartu gabe.\nFilial bakoitzari egokitu dakioke eginkizun garrantzitsuren bat, merkataritza-esparruan, berrikuntzan edo beste edozein esparrutan, eta jarduten den herrialde bakoitzaren abantailak eta premiak baliatu, eskala-ekonomiak lortzeko eta, beraz, kostuak murrizteko.\nEredu honetan, aurreko bi estrategiak uztartzen dira nolabait, filial oro bihur daiteke-eta enpresa koordinatzaile globala une batean edo bestean.\nBeraz, enpresa multidomestikoan filialen jarduna independentea da; globalean, enpresa nagusiarekiko mendekoak dira; eta transnazionalean, modu independentean jarduten dute.\nArazo posibleak (7):\nJardun behar den merkatuari buruzko informazio falta.\nEnpresan langile kualifikatuak ez izatea.\nEnpresako langileek aldaketekiko mesfidantza izatea.\nAlde kultural eta psikologikoak. Ziurrenik, ingurune kulturala ez da jatorrizko enpresak jarduten duen ingurune berdina.\nKontsumitzaile berrien gustuak egungo kontsumitzaileen gustuekin bat ez etortzea.\nNegozio-jardunbide desberdinak; hornitzaileekin, erakundeekin, bezeroekin, kontsumitzaileekin, langileekin eta abarrekin jarduteko modu desberdina.\nBeste legedi batera egokitu behar izatea.\n3.5.2. Enpresa multinazionalak (Def, Kokapenerako arrazoiak, Osaketa (2), Ezaugarriak (6))\nDef: Ekoizpen-ahalmen handia duten merkataritza-sozietateak dira, edo merkatu berrien bila dabiltzan enpresen kontzentrazioen edo bat-egiteen bidez sortutakoak. Merkatu hauek ez daude enpresaren jatorrizko herrialdean bertan.\nKokapenerako arrazoiak: Herrialdea aukeratzerakoan, merkatua aztertzeaz gain, badaude enpresak herrialde batean edo bestean kokatzera bultzatzen dituzten arrazoiak. Adibidez, garapen-bidean dauden herrialde batzuetako gobernuek abantaila asko -ekonomikoak, zerga-alorrekoak edo lan-arlokoak (lanaren kostua)- eskaintzen dizkiete enpresei, enpresentzat lagungarria delako, eta enpresak kokatuz gero, herrialderako garapena ekarriko dutelako. Baina, funtsean, inbertitzeko eta leku egokia aukeratzeko erabakian, enpresaren errendimenduak izango du eragin handiena; hau da, lortu nahi diren etekinek.\nOsaketa (2): Multinazionalak enpresa-multzoak dira. Horietako bat ENPRESA NAGUSIA da, eta jatorrizko herrialdean jarduten jarraitzen du; gainerakoak, enpresa nagusiaren FILIALAK dira, jatorrizkoak beste herrialde batzuetan daude, eta hartu-emanak izaten dituzte elkarrekin.\nMultzo osoaren (enpresa nagusia+filialak) emaitzei esker, ELKAR KONPENTSATZEN dira eta oreka lortzen dute. Merkatuan eusteko ahalmen handia dute eta, beraz, nolabaiteko abantaila dute gainerako enpresen aldean.\nPunta-puntako TEKNOLOGIA dute.\nHaien EGITURAn, enpresa nagusia taldeak jarraitu beharreko estrategia zehaztea arduratzen da, eta plangintza- eta kontrol-jarduerak egiten ditu; filialak, berriz, taldeko ekoizpen-jarduerez arduratzen dira, enpresa nagusiak adierazitako irizpideei jarraituz.\nGainera, TAMAINAri esker, berebiziko garrantzia izaten dute jarduten sektorean.\nEnpresa nagusiak filialen gaineko ZUZENEKO KONTROLA izan dezake, edo ZEHARKAKOA, haien kapital sozialean partaidetzen izanda.\n3.5.3. Deslokalizazioa (Per capita errenta, Kostuak esternalizatzea, Def, Arrazoiak (2), Ondorioak (2), Balorazioa, Birlokalizazioa)\nPER CAPITA ERRENTA: Herritarren errenten neurri orokor bat da; hain zuzen, familiak jasotzen duten BPG-aren zatia. Per capita errenta kalkulatzeko, herrialde baten errenta nazionala zati biztanleen kopurua egiten da.\nKostuak ESTERNALIZATZEA, AZPIKONTRATATZEA edo OUTSOURCING: Zenbait enpresak ekoizpenaren zati bat soilik deslokalizatzen dute edo kontratatzen dute kanpoan, kostuak murrizteko xedean. Prozesu horri deritzo.\nDef: Ekoizpena beste herrialde batera aldatzea erabakitzen duten enpresak daude. Oro har, garapen-maila txikiagoko herrialdeetara aldatzen dute ekoizpena, jatorrizko herrialdea baino soldata txikiagoak ordaintzen diren herrialdeetara, kostuak minimizatzeko asmoz.\nKostuak minimizatzean, enpresek lehiakideek baino merkeago ekoiztea eta lehiakorragoak izatea lortzen dute, merkeago saldu ahal izango dutelako. Deslokalizatzean, enpresak, lehenik eta behin, kostuak murriztu nahi ditu, baina nora joan erabakitzerakoan, beste faktore batzuk ere aztertu beharko ditu: herrialde horren azpiegiturak, legedia, politika-egonkortasuna, hazkunde-aukerak…\nBatzuetan, enpresak ingurumen-legedia saihesteko deslokalizatzen dira, jatorrizko herrialdekoa zorrotzagoa delako, eta ingurumen-eragin izugarri handiak sortzen dituzte joaten diren herrialdeetan.\nDeslokalizaioan, bi egoera hauek gerta daitezke:\nEnpresak jatorrizko herrialdeko ekoizpen-instalazioak guztiz ixtea.\nEnpresak jatorrizko herrialdean neurri batean ekoizten jarraitzea, nahiz eta ekoizpen hori asko murriztu eta ia hutsala izan daitekeen.\nBalorazioa: Batean zein bestean, deslokalizazioak oso eragin negatiboa izaten du jatorrizko herrialdean, langabeziak eta desinbertsioak gora egingo baitute, eta kaltegarria izango da eskualdeko edo herrialdeko ekonomiarako. Helburuko herrialdean kontrakoa gertatzen da: inbertsioak egiten dira eta enplegua sortzen da, eta onuragarria da hango biztanleentzat (ekonomiari dagokionez, behintzat).\nBIRLOKALIZAZIOA: Deslokalizazioaren kontrako fenomenoa da. Lehiakortasuna ingurune hurbilean ekoizpen-jarduerak eginez lortzea, bertako langile kualifikatuak eta inguru hurbileko hornitzaileak erabiliz.\n3.6. Enpresa txiki eta ertainak (ETEak) (Irizpidea – Garrantzia – Kapitala – Ezaugarriak (7))\nIrizpidea: Enpresak sailkatzeko irizpide bat baino gehiago badago ere, enpresa bat txiki eta ertainen taldekoa den jakiteko, LANGILEEN KOPURUARI edo FAKTURAZIO-BOLUMENARI erreparatzen zaio. Enpresa TXIKItzat jotzen dira 50 langiletik behera eta urteko 5 milioi eurotik beherako fakturazioa duten enpresak. Enpresa ERTAINek, berriz, 50 eta 250 langile artean dituzte, eta urteko 5 eta 10 milioi euro arteko salmentak.\nGarrantzia: Enpresa-multzo horretakoak dira estatuko enpresen eta Euskadiko enpresen % 98 baino gehiago.\nKapitala: Normalean, enpresa txiki eta ertainetan, kapitala pertsona bakar batena edo bazkide gutxi batzuena izaten da.\nEnpresa-prestakuntza urria, staff (aholkularitza) gutxi.\nLangileen kualifikazioa eta prestakuntza tekniko urria, eta zahartze teknologikoa.\nMerkatu INTERSTIZIALetan garatzea: zenbait alderditan, enpresa txiki eta ertainek enpresa handiek baino hobeto jardun dezakete; adibidez, produktua merkaturatzean, bezeroarekin harreman hurbilagoa izaten dute: Ordenagailu-ekoizleak tamaina handiko enpresak dira, eta sarritan oso urrutiko herrialdeetan daude kokatuta. Ez dira oso eraginkorrak saldu osteko zerbitzuak eta mantentze-zerbitzuak emateko, azken kontsumitzailetik gertu egin behar baitira. Zerbitzu horiek merkatu interstizialaren adibide dira.\nEnplegu sortzaileak dira.\nA- Globalizazioaren eragina enpresa txiki eta ertainetan\nGlobalizazioaren prozesua MUNDU-EKONOMIA sortuz joan da, apurka-apurka. Ekonomia horretan, herrialde guztien ekonomiek gero eta mendekotasun handiagoa dute gainerako herrialdeen ekonomiekin. Globalizazioaren ondorioz, enpresak dimentsioa handituz HAZTEN saiatu dira, merkatu global hori hornitu ahal izateko.\nGlobalizazioaren eraginez, enpresa batzuk (ENPRESA TXIKI ETA ERTAINAK, batez ere) NAZIOARTEKOTZETIK KANPO geratu dira, ez dutelako behar besteko esportatze-ahalmena lortu.


PSOEren eredu ekonomikoa 'Titanic' ontziarekin alderatu du Egibarrek | EITB Udal eta foru hauteskundeak\nPSOEren eredu ekonomikoa 'Titanic' ontziarekin alderatu du Egibarrek\nHorrez gain, Bilduko independenteei indarkeriaren inguruan hausnarketa egiteko eskatu die: "Zertarako azken urteotako sufrimendu guztia?", galdetu du.\nPP-PSEren eta Bilduren arteko bidea dela dio EAJk\nEAJk Errenterian eginiko ekitaldia\nJoseba Egibarrek gogor kritikatu du Alderdi Sozialistaren eredu ekonomikoa gaur goizean EAJk Errenterian egin duen ekitaldi politikoan. Bertan izan dira Maite Peña Errenteriako alkategaia eta Markel Olano Gipuzkoako ahaldun nagusigaia.\nEgibarrek azpimarratu du bere alderdiak "hazkuntza ekonomiko orekatuaren alde" egin duela beti. "Beste batzuen egitasmo ekonomikoak erabat desorekatuak dira eta Espainiaren garapena izan dute oinarri", esan du Alderdi Sozialistaren ereduari aipu eginez.\n"Gaur argi eta garbi esan dezakegu Espainiako Gobernuaren eredu ekonomikoari Titanic ontziari gertatu zitzaiona gertatuko zaiola. Eredu horrekin arriskuan gaude, eta PSEk eta lehendakariak berak ere ez dute nabigaziorako beste kartarik, ez dakite nabigatzen eta porrot egin duen Zapateroren eredua ezarri nahi dute hemen", ohartarazi du Egibarrek.\n"Utziko bagenio, berriro joko zuen hondoa; ez dakite nabigatzen, ez dute nahi nabigatu edo ezin dute", erantsi du.\nBestalde, Bilduri ere zuzendu zaio, zehazki Bilduko independenteei. Apustu berria "20 urteko atzerapenarekin" ez ote datorren galdetu die.\nAzken urteotako indarkeriak eragindako "alferrikako sufrimenduak" zertarako balio izan duen galdetu du Egibarrek. "Bizitza ugari suntsitu dira, hainbeste hondamendi, hainbeste gazteren bizitzak galduta", deitoratu du. Nolanahi ere, bakea eta normalkuntza politikoa lortzeko "guztiak" izango direla beharrezkoak nabarmendu du.


Maite Asensio Lozano eta Arantxa Iraola Alkorta: «Berdintasunaren esparruan gaizki doan guztia islatzen du alardeak» | Gizartea | Berria\nBERRIAko Gizartea saileko kide gisa, hainbat aldiz izan dira Arantxa Iraola Alkorta (Errenteria, Gipuzkoa, 1972) eta Maite Asensio Lozano (Bilbo, 1983) alardeetan. Prozesu horretan sortu izan zaizkien galdera nagusiei erantzun egin nahi izan diete. Hortik sortu da Alardeak, ukatutako plazara, BERRIA, Elkar eta Jakin-en Aleka bildumako seigarren liburua. Liburua salgai, BERRIAren webgunean. Gaur aurkeztu dute lana Donostian.\nAlardeari buruzko liburu bat. Zergatik alardeaz?\nMAITE ASENSIO LOZANO: Paradigma bat da alardea. Islatzen du berdintasunaren esparruan gaizki doan guztia, nahiz eta gaizki doan guztia ezin den mugatu alardeetara. Oso esanguratsua da: zergatik ez den berdintasun legea betetzen, nola sortu zen halako erantzun bat berdintasun aldarri baten aurrean. Segur aski alardean dagoen gatazka gizarteko beste hainbat esparrutan eta tokitan ere badago, baina ez hain bortizki adierazia. Horregatik da interesgarria hain muturrera joan den eta hain salbuespenezkoa den gatazka hori aztertzea ere gure eguneroko gatazkei begiratzeko.\nHasierako urteetan eraso gogorrak eta eskubideen urraketa handiak gertatu ziren. Ohartu al zen Euskal Herria egoeraz?\nARANTXA IRAOLA ALKORTA.: Ez dakit. Hor dago Emakunderen eta Arartekoren kasua, ezta? Bi erakundeak hasieratik hor egon dira, eta saiatu dira babes bat ematen aldarri horri. Uste dut gizarteak askotan bi herritan gertatutako anekdota moduan hartu izan duela. Ez da hartu paradigma moduan, baizik eta askotan jo da karikatura egitera, Irun eta Hondarribia apartekoak balira bezala. Eta, izatez, han gertatzen dena beste toki askotan ere gertatzen da. Gizarteak distantzia batekin begiratu izan dio, neurri handi batean hor gertatzen denak gizarte osoa erretratatzen duelako.\nM.A.L.: Kanpoan ez zen ulertzen alardeak zekarren zera emozional hori, eta, orduan, urruntze bat eragin du. Gatazka honetan murgilduta egon diren emakume batzuek esan dute nahiko bakarrik sentitu direla eta mugimendu feministak ere bakarrik utzi dituela. Uste dut egon dela gatazka hori minimizatzeko joera bat, nahiz eta ondorioak oso bortitzak izan. Nire belaunaldiarentzat ez da egon transmisiorik, eta horrek oso minduta utzi nau, bortizkeriaren tamaina hori noraino iritsita zegoen ez bainekien. Uste dut liburuaren helburuetako bat badela alardeen gatazka Euskal Herriratu eta memoria ariketa bat egitea.\nSaiatu zarete hainbat galderari erantzuten. Besteak beste, honi: zergatik gertatu da hau Irunen eta Hondarribian?\nA.I.A.: Aldagai asko daude. Haietako bat da nondik sortu zen aldarri hau: gizartearen periferiatik edo botere hegemonikotik aparte. Gero, ezker abertzalearekin lotu zen, interes batzuei jarraikiz, estereotipo bat sortzeko. Beste aldagai bat da zer eskatzen den, hau da, genero sisteman aldaketa bat. Beste aldagai bat da jai batzuei buruzko aldarri bat dela, eta hor emozioak pizten direla. Eta emozioen munduan denak hartzen ditu beste ñabardura bat.\nGatazka sozial asko, uneren batean, judizializatu egiten da. Alardean ere gertatu da. Zer ondorio izan du horrek?\nM.A.L.: Esparru juridikoak legitimatu egin ditu alarde tradizionalak. Esan die ez direla baztertzaileak. Kontua da nola ulertzen den bazterketa, nola giza eskubideak, eta baita zer legedi zegoen indarrean epaiketa haiek egin zirenean ere. Lehen epaiketa egin zenean, 1998an, alardea publikoa zenean, eta 2002an egin zenean bigarren epaiketa, jada alardea pribatizatuta zegoelarik, ez zegoen berdintasun legerik. Orduan emakumeen argudio nagusia konstituzioaren 14. artikulua zen. Kontua da ea gaur gaia eramango balitz auzitegietara beste emaitza bat lortuko ote litzatekeen.\nAztertu duzue arduradun politikoen jarrera.\nA.I.A.: Agintariak zenbat eta urrutiagokoak izan, orduan eta jarrera hobea izan dute irtenbidearen alde. Oraindik ere bi alkateek jarraitzen dute alarde bati aitortza egiten eta bestearen aurrean agertu ere ez dira egiten. Adibide hori, gaur, 22 urteren ondoren, oso argigarria da. Alderdiak paradoxa batean bizi izan dira. Herrietan aritu izan dira alarde baztertzaileen defentsa egiten, eta, handik kanpo, berriz, beste jarrera batean. Neurri batean horrek ekarri du gatazka hainbeste luzatzea. Oro har, Arartekoak eta Emakundek salaketa gogorrak egin dituzte horri dagokionez.\nBotoak galtzearen beldurrak ere zerikusi handia eduki dezake alderdietan.\nM.A.L.: Politikari batzuek esan digute beldurra ematen diela botoak galtzeak. Hondarribian sumatzen da konfrontaziorako beldur bat. Alegia, udalak ematen badu pauso bat, badaki aurrean izango duela botere eta indar handia duen sektore bat, bere hurbilekoa, gainera. Alberto Buenek ere izan zituen lagun hurbilak, eta min handia egin zioten batzuek. Erakundeen artean ere egon da utzikeria. Bildu diputaziora iritsi zen arte, eta konponbiderako prozesu bat zabaldu zuen arte, ez zegoen inor horretara jarrita. Herrietan mito pila bat daude, eta erakundeetan inork ez du ezer egin hori desegiteko. Eta mito horiek gainditu gabe, zaila izango da adiskidetze bati begira jartzea.\nA.I.A.: Ez esku hartze falta bat bakarrik, baizik eta hautu baten aldeko babes erabatekoa egon da udalen aldetik. Irun eta Hondarribian alardea ez da jai bat bakarrik, baizik eta askoz gehiago. Gizarte estratifikazioa erakusten du: nor den nor. Gainera, kasu honetan, jai ekitaldi oso hierarkizatua da, antzezpen militar bat delako. Antzerki horretan garrantzi handia du botere erakustaldiak. Eta hori aldatzea ez da batere erraza. Are eta zailago, udalak modu horretan lerratuz gero.\nM.A.L.: Ohartu behar dugu andreentzat zer den plaza publikoa hartzea. Alardean, gizonek desfilatu egiten dute, eta emakumeek, txalo. Desfilea amaitzean, gizonak parrandara joaten dira, eta emakumeak, etxera, bazkaria egitera. Urteko parranda inportanteena da, eta gizonena, gainera. Sexu genero sistema apurtzeak eztanda bat dakar, sistema osoa desorekatzen duena. Horregatik dira horren bortitzak gatazka hauek. Andreak sartu garenean esparru publikoan, zigortuak izan gara. Zigorra izan litezke sexu erasoak, edo andre agintariei buruz esaten diren txorakeriak edo, kasu honetan bezala, gatazka hainbeste luzatzea.\nA.I.A.: Ez da lan instituzionalik egin horren aurka egiteko, eta bizirik daude hasieratik eraiki diren estereotipoak. Eta oraindik ere gaiari buruz hitz egiteko ezinegona dago. Saiatu gara elkarte askorekin hitz egiten. Batzuek argi esan digute ez dutela gurekin hitz egin nahi. Beste batzuek ez dute aterik ireki. Beste batzuek esan digute esandako ezer ezin genuela publikatu. Beste batzuek euren izenik ez agertzeko eskatu digute. Horiek erakusten dute gauza asko ez daudela behar bezala bideratuta gatazka honetan. Tabu hitza askotan atera da liburu hau egiteko orduan, eta ez guk asmatu dugulako.\nSumatu duzue elkarrizketa egin nahi izan ez duen norbaiten falta?\nM.A.L.: Alarde baztertzaileetako ordezkariak falta dira, eta Irungo alkatea eta Jonan Fernandez Jaurlaritzako Bake eta Bizikidetza zuzendariaren falta sumatu dugu. Jaurlaritza egon zen aldundiak, Arartekok eta Emakundek osatutako erakunde arteko mahaian. Aurretik ere Bakeaz-en bidez lanean ari zen Hondarribian. Uste dut ekarpen interesgarria egin ziezaiokeela liburuari.\nA.I.A.: Hasieratik memoria ariketa bat egin nahi genuen, eta aitortza bat alarde parekidearen alde aritutakoei. Hori lehen atalean egin dugu, eta, behin hori eginda, saiatu gara sentsibilitate ezberdinetara jotzen, ulertzeko zer gertatu den. Min bat agertu da: denek sufritu dute, eta hori denei aitortu behar zaie. Sentsibilitate guztiak daude, baina alarde parekidearen alde ez dauden sektoreetatik nahi baino ahots gutxiago daude.\nM.A.L.: Pertsona batzuentzat deserosoa izango da orri hauetan agertzea. Bazekiten parte hartzen ari zirela neutroa ez den proiektu batean. Hala ere, parte hartu dute, eta nik eskertu egin nahiko nieke parte hartu izana.\nEsanguratsua da testigantza batzuk izen-abizenik gabe egotea.\nM.A.L.: Oso garrantzitsuak dira testigantza horiek, ulertzeko zerk ihes egiten digun. Anonimoki agertzen diren horiek pista batzuk eman dizkigute. Oso esanguratsua izan da beste aldea ezagutzen duen jende hori, hau da alarde tradizionalean ateratzen direnak-eta, ez ausartzea izen-abizenekin hitz egitera.\nA.I.A.: Sektore horrek esaten du ez dagoela gatazkarik. Eta orduan, zergatik errezelo hauek hitz egiteko modu ageriko batean eta ezkutatu gabe? Susmoa dugu BERRIArengatik izatea jarrera hori, alegia, BERRIAk izan duen alarde parekidearen aldeko ildo editorialarengatik. Hala esan digute, gainera. Hala ere, elkarrizketa bakoitzak ñabardura bat gehitu dio liburuari, auziaren konplexutasuna ulertzeko ere.\n22 urte pasatu eta gero, filmaren zer fasetan gaude?\nM.A.L.: Uste dut Hondarribian filmaren azken ordu erdian sartzen ari garela. Sumatu dugu mugitzen ari direla gauza batzuk, eta, ondo artikulatzen badira, konponbidea egon daiteke uste baino hurbilago eta errazago. Horretarako, erakundeak inplikatu behar dira prozesu eraikitzaile batean. Irunen zailagoa da, zeren han bi marra paralelo baitaude, eta horiek ez dira ukitzen.\nA.I.A.: Irunen, jendeak hauta dezake alardean ateratzea nahi duen, eta horrek ikusezin egiten du arazoa. Eta beste kontu bat aipatu behar da: bizikidetza hobetu egin da, lubakiak lausoagoak dira. Bizikidetza hobetu izana poztekoa da, baina horrek arazoa ikusezin bilakatzea ere badakar, eta normaltasunaren ideiak indar handiagoa hartzen du.\nBelaunaldi gazteetan daukazue itxaropena?\nM.A.L.: 1996, 1997, 1998an gatazka piztu zeneko belaunaldiek amorru handiz bizi dute gertatutakoa, eta gorroto haietan oso enkistatuta daude. Baina orain 30 urte baino gutxiago duten gazteek ez zuten hura bizi izan, eta, gainera, azken urteotako bizikidetza giroan, esparru batzuk partekatu dituzte desfile parekideetan ateratzen direnekin. Orduan arazoa beste modu batean bizi dute, eta, haientzat, emakumeak ere ateratzeak ez du sortzen problemarik. Badago beste giro bat, eta zenbatu beharko litzateke, beharbada, alarde tradizionaletan zenbatek ez lukeen gaizki ikusiko emakumeek ere desfilatzea. Eta jende hori nola izan daitekeen akuilu egoera desblokeatzeko.\nA.I.A.: Baina instituzioaren esku hartzerik gabe oso zaila izango da. Batzuetan ematen du gizarteak aurrera egin duela, baina sentsazioa da alardeetako buruzagiak eta udal erakundeak duela hogei urteko jarreretan izoztuta eta gotortuta geratu direla.\nJaurlaritza eta diputazioa ere ez dira ikusten dinamismo handiz gatazka hau bideratzeko.\nA.I.A.: Diputazioan inboluzio bat izan da. Hark argudiatzen du hara joateak tentsioa areagotu dezakeela, baina inboluziotzat jo behar da lehengoko agintariak alarde parekideak txalotzera joatea eta oraingoak joateari uztea. Gizarteak aurrera egiten duen heinean, ez da oso ondo ulertzen jarrera hori. Nik esango nuke Irungo eta Hondarribiko gizarteetan eta alarde ez-parekideetan ateratzen den jende askok ere desio duela aldaketa bat, eta behingoz auzi hau konpontzea.\nM.A.L.: Duela hogei urte esaten aritu zaren gauzetan nola egin atzera? Horretan sekulako zailtasunak izango dituzte, eta, horregatik, uste dut udal instituzioetatik abiatu beharko litzatekeela prozesu bat, eta diputazioa gutxienez hor egon beharko litzatekeela. Prozesu horretan lan egin beharko litzateke gehiengoarekin, gotortuta dauden horiek ez baitakigu zenbat diren, baina agian ez dira hainbeste izango.\nBadago loraldi feminista bat gizartean. Uste duzue lagun dezakeela gatazka hau bideratzen?\nM.A.L.: Interesgarria litzateke aztertzea zer gertatzen den plastiko beltzen atzean dauden neskekin. Hor azaltzen dute alarde parekidearekiko kontrakotasuna, baina ateratzen badituzu jai eremutik, batzuek izango dituzte segur aski praktika feministak: autonomia ekonomikoa, esaterako... Bada deskonexio bat jaiak ordezkatzen duen esparru sinbolikoaren eta andreei egunero gertatzen zaizkigun bazterketen artean.\nAskotan aipatzen dute alarde parekidearen aurkakoek euren ustez hau ez dela berdintasun gatazka bat.\nA.I.A.: Ukaezina da generoaren aldagaia hor dagoela, baina diskurtso horretan jende asko dago. Gatazka batean beti geratuko da jendea ainguratuta jarrera gotor horietan. Kontua da kasu honetan jende horri hauspoa eman zaiela, eta ikuskera hori betikotu egin dela.\nGatazka hau azaleratu zuen emakume talde hartako kide asko elkarrizketatu dituzue. Bizipen benetan gogorrak, ezta?\nM.A.L.: Gizarteak erreparazio bat zor die. Eta egin beharko da lan egoera ez errepikatzeko. Eta analisi autokritiko bat egin beharko da ikusteko zer egin dugun hemen hau gerta dadin hainbeste urtez inork neurririk hartu gabe.\nBideoa: Maite Asensio eta Arantxa Iraola, liburuaz (Julen Aperribai, BerriaTB).\n'Alardeak, ukatutako plazara'


Osasun Sailak baliabideak gehituko dizkie gaixo mentalei eta haien familiei | Consumer\nOsasun Sailak baliabideak gehituko dizkie gaixo mentalei eta haien familiei\nBuru-nahasteak dira Europako gaixotasun-kausarik ohikoena\nDatorren asteleheneko Osasun Sistema Nazionalaren Lurralde arteko Kontseiluak hazkunde erabakigarria proposatuko du gaixo mentalentzako eta haien familientzako baliabideetan. Gainera, prebentzioa, diagnostiko goiztiarra, tratamendua, errehabilitazioa, ikerketa eta gizarteratzea bezalako gai garrantzitsuak azpimarratuko ditu.\nBuru-nahasteak dira Europako gaixotasun-kausarik ohikoena, gaitz kardiobaskularren eta minbiziaren aurretik. Urteko 182 milioi eurotik gorako kostu ekonomikoa Produktu Nazional Gordinaren (NPG) %3 eta %4 bitartekoa dela kalkulatzen da.\nEspainian, biztanleen %9k gutxienez buru-nahaste bat du. % 15 baino gehixeago sufrituko du bizitzan zehar. Nabarmentzekoa da, halaber, tratamendua behar duten pertsonen erdiek baino gehiagok ez dutela jasotzen, eta tratatutakoen ehuneko handi batek ez duela behar bezala jasotzen.\nOsasun Planak “psikiatria komunitarioaren” alde egiten du. Sistema horrek pazienteak sare eta gailu sozialetan integratzen laguntzen du, eta ohiko ospitale psikiatrikoetan laguntza ematea baino errentagarriagoa da.\nHala ere, erreformak hainbat arazori egin behar die aurre: buru-osasunean espezializatutako giza baliabideen urritasuna; errehabilitazio-baliabideen urritasuna; kalitatezko gizarteratze falta; prebentzioaren garapen eskasa, eta droga-mendekotasunen arretarako sarearen integraziorik eza.\nGabezia horiei aurre egiteko, zenbait ildo estrategiko proposatzen dira. Laneko osasun planetan arrisku psikosozialei (laneko estresa) aurrea hartzeko ekintzak eta lanarekin zerikusia duten buru-nahasteak txertatzeko lehen apustua. Halaber, buru-nahaste akutuak dituzten pertsonak ospitale orokorretako psikiatria-unitateetan ingresatzea ezartzen da, eta unitate horiek egokitu egin beharko dira.\nBigarren estrategia da gaixo mentalak espezialistengana azkar desbideratuko dituen jarduera-protokoloa ezartzea.\nEra berean, osasun mentalean diharduten sail eta agentzia guztien lankidetza eta erantzunkidetasuna sustatzearen alde egiten da, bai eta haurtzaroan eta nerabezaroan psikiatria eta psikologia, psikoterapia, psikogeriatria, auzitegiko psikiatria eta mendekotasunak lantzen dituzten berariazko arloak sortzearen alde ere.\nOsasun mentaleko ikerketa ere sustatu nahi da, ikertzaileentzako lan-esparru egonkorra ezarriz eta informazio-sistema bat abian jarriz.\nbaliabideak gaixoak mentales-eu


Feminismoaren inguruan irakurtzen eta behatzen igaro dugun aste honetan, uste nuena baino jende gehiagok gaiarekiko duen ez jakintasunaz ohartu naiz.\nGuztiok izan behar genuke feminista (Ngozi Adichie)\nEgun indarrean dagoen gizarte-sistema, patriarkatua, salatzen eta hautsi nahi duen mugimendu sozial, politiko, filosofiko, ekonomiko eta kulturala da. Hau da, ez du eremu edo arlo bakar batetik eragin nahi. Izan ere, gizarte sistema bat eraldatzea helburu izanik garrantzitsua da sistema osoan eragitea. Bere helburua, emakume eta gizonen arteko aukera parekidetasuna lortzea da. Hau da, anitzak eta egoera anitzak ditugula onartzea eta hortik abiatzen da egin beharreko bidea. Norberak dituen behar izanei erantzuteko aukera ematen digu feminismoak. Indarrean den sistema suntsitzeaz haratago, feminismoak sistema berri bat eraikitzeko bidean egiten du lan.\n<<Nola antolatuko dugu estatu feminista? Nola antolatuko dugu espazioa? Zein finantza sistema ezarriko dugu? Zer egingo dugu produkzioarekin eta erreprodukzioarekin? Emakumeek humanitatea produzitzen dugu, baina nork egiten du lan erreproduktiboa? Zer izango da normala izatea, eta zer anormala? Zer da langile izatea? Zer eskatuko da lehendakari izateko?... Hori guztia feminismotik erantzutea eta praktikatzea da estatugintza feminista egitea»\nBatzuei olaturik iritsi ez bazaie ere, zipriztinak eta lehertzen diren olatuen oihartzunak iristen hasi zaizkie. Olatuz olatuz zabaltzen goaz feminismoaren itsasoa. Geroz eta indartsuagoak dira sistema patriarkalaren arroken kontra jotzen duten olatuak. Ideia horretatik abiatuta idatzi dudan poema uzten dizuet jarraian:\nAurreko ikasturteetako olatu artean igeri nenbilela, Maribi Fernandezen olatu indartsuarekin egin dut topo. Post hau hautatu dut, bereziki ikastetxean landu beharko genituzkeen arlo ugari aipatzen dituelako eta guri, bi hautatzeko soilik eskatu zaigunez, egokia iruditzen zait bertako erronkekin osatzea nireak.\nFeminismoaren itsaso zabalean, ez da erraza gure ikastetxera sartzeko bi olatu soilik hautatzea. Gai zabalak eta egunerokotasunean jorratzeko modukoak iruditzen baitzaizkit asko. Ikastetxe hezkidetzaileak eraikitzea helburu badugu, dagoeneko behin baino gehiagotan errepikatu dugun moduan, zehar lerro gisa feminismoak aztergai eta erronka gisa planteatu dituen gaiak curriculum ezkutuaren parte behar lukete. Baina, oinak errealitatean jarriz. Nik ondorengo bi gaiak hautatuko nituzke:\nMikromatxismoak detektatzen hastea. Oso garrantzitsua iruditzen zait, gai hau ikasleekin lantzea. Gizarte patriarkalaren eraginez, oso barneratuak diren jarrera hauek txiki txikitatik lantzea funtsezkoa iruditzen zait. Izan ere , hain barneratuak ditugunez askotan ez gara ohartu ere egiten.\nIdentitate ezberdin eta anitzak ezagutu eta errespetatzea. Sexu-genero sistema dikotomikoak proposatzen dizkigun identitateetara mugatu gabe. Identitate anitzen ereduak eman behar dizkiegu, aniztasuna aberastasun gisara ikusi dezaten eta errespetatzen ikasi dezaten. Era berean, ikasgeletan sexismoa, homofobia, lesbofobia eta transfobia,bezalako jarrera diskriminatzaileei aurre eginez.\nFeminista bakarra hautatzea ez da lan erraza nik Josebe Iturrioz “Itu” ekarriko dut hona. Gerora, komunikabideetako debate saioetan edota gazteentzako saioetan ezaguna egin bada ere. Gogoan dut 14 urte inguru nituela institutuan eman zigun formazio edo hitzaldi saio bat. Feminismoarekin izan nuen lehen kontaktua izan zela esan daiteke eta berak kontatu eta azaldutakoari, buelta ugari eman dizkiot orduz geroztik. Patriarkatuaren aliatu diren egungo komunikabideetan trasfeminismoa bezalako gaiei lekua egiten, ahotsa jartzen, azaltzen lan ugari egin duela esango nuke. Besteak beste merezi du, Zertan datza transfeminismo izeneko horrek? hitzaldiaren bideoa ikusteak .\n“Hipokresia handia dago; izan ere gizarteak berak ekoizten du banaketa hori eta gero salatu egiten du gizarteak ekoiztutako hori, bortxaketak edo erailketak, beste batzuen artean. Gizarteak erakusten die gizonei indarkeria erabiltzen ez naturak” Josebe Iturrioz\nJarrai dezagun ikastetxeak feminismoaz zipriztintzen!


Etxebizitza librearen prezioa %12,6 jaitsi zen 2012ko lehen hiruhilekoan | Consumer\nEtxebizitza librearen prezioa %12,6 jaitsi zen 2012ko lehen hiruhilekoan\nHigiezin berrien prezioa %11,8 jaitsi zen, eta bigarren eskuko etxeen prezioa, berriz, %13,3.\nEtxebizitza librearen prezioa %12,6 jaitsi zen 2012ko lehen hiruhilekoan, iazko epe berarekin alderatuta. Urtetik urterako jaitsiera hori da Estatistikako Institutu Nazionalaren (INE) Etxebizitza Prezioen Indizea (IPV) egiten hasi zenetik izan den handiena. 2011ko azken hiruhilekoarekin alderatuta, 2012ko urtarriletik martxora bitartean adierazitako IPVren urtetik urterako tasa% 1,4 handiagoa da.\nAtzerakada berri honekin, 16 dira jarraian etxebizitzaren prezioak urte arteko tasa negatiboak dituen hiruhilekoak. Etxebizitza librearen merkatzea 2008an hasi zen, eta urte horretan %5,4 jaitsi zen prezioa; 2009an, %4,3 jaitsi zen, eta 2010ean, %1,9 jaitsi zen.\nEtxebizitza-motaren arabera, higiezin berrien prezioa %11,8 jaitsi zen ekitaldi honetako lehen hiruhilekoan; hau da, seriearen hasieratik izan den tasarik baxuena; bigarren eskuko etxeen prezioa, berriz, %13,3 jaitsi zen.\nAutonomia-erkidego guztietan jaitsi ziren prezioak urteko lehen hiru hilabeteetan. Urtetik urterako jaitsiera handienak Euskal Autonomia Erkidegoan (-% 16,2), Nafarroan (-% 15,6), Aragoin eta Katalunian (-% 14,9 bi kasuetan), Balearretan (-% 14,8) eta Madrilen (-% 14,2) izan ziren. Ceutako eta Melillako hiri autonomoetan, etxebizitzaren prezioa % 14 eta % 12,3 jaitsi zen, hurrenez hurren.\nbigarren eskuko etxebizitza inmuebles-eu merkatu precio-eu


Uribek bozetara aurkeztuko den argitu ez izanak kezka ugari eragin du - GARA\nUribek bozetara aurkeztuko den argitu ez izanak kezka ugari eragin du\nAlvaro Uribe presidente kolonbiarrak zeresan ugari eragin du azken egunotan. Izan ere, hauteskundeetarako sei hilabete falta direla, ez baitu oraindik bere burua hirugarren agintaldi baterako aurkeztuko duen ala ez argitu, nahiz eta horretarako legezko epea agortu zaion.\nKolonbiako presidentea, Alvaro Uribe, eztabaida politikoaren erdigunean kokatu da beste behin ere, hirugarren agintaldi baterako aurkeztea ahalbidetuko liokeen erreferendum bat dela-eta. Era horretan, haren balizko hautagaitzaren inguruko ziurgabetasuna areagotu egin da, bozetarako sei hilabete falta direnean.\nKolonbiako hauteskunde legeak zehazten duenaren arabera, astelehenean amaitzen zitzaion erabakiaren berri emateko epea, baina estatuburuak, Estorilgo biltzarrean izan den artean, ez du hitzik esan.\nPresidenteak «argi esan behar dio Hauteskunde Batzorde Nagusiari aurkeztuko dela, datorren maiatzaren 30ean egitekoak diren hauteskundeak baino sei hilabete lehenago», azaldu zuen Erregistro Nazionaleko buruak. Erakunde hori da bozketa antolatzeko ardura dutenetako bat.\nTestua aztertzen aritu diren abokatuen artean ez dago adostasunik presidentearen betebeharrei dagokienez, eta haren jarraitzaileek adierazi dute erreferenduma antolatzeko, legearen babespean, urtarrilaren 30era arte itxaron dezakeela.\n2008ko abuztuan, Uriberen jarraitzaileek bost milioi sinadura bildu zituzten, herri ekimenez, Konstituzioa aldatu eta hari hirugarrenez aurkeztea ahalbidetzeko.\nEkimenaren legezkotasunaren inguruan eztabaida sakonak izan dira hainbat hilabetetan, baina azkenik aurrera egitea lortu zuen.\nLege horrek, gainera, Auzitegi Konstituzionalaren onespena behar du, eta Kolonbian ez dago batere argi Uribe hautagai izango ote den. 2002an iritsi zen boterera, eta giza eskubideei dagokienez izan duen jarreragatik kritika ugari jaso dituen arren, herritarren %64ren babesa du.\nBeraz, Auzitegi Konstituzionalari dagokio Uriberen aldeko alderdiek deitutako erreferendum hori lege nagusiarekin bat datorren ala ez erabakitzea.\nGiza eskubideen aldeko Kolonbiako hainbat kolektibok ere izan dute hizpide Uribe presidenteak bultzatutako erreferendumaren legea eta, azaldu dutenez, «herritarren esku-hartzea» eskatuko diote Auzitegi Konstituzionalari.\nJose Alvear Restrepo abokatu elkartea izan da dokumentua idatzi duena eta igorritako agiri baten bidez baieztatu zuten erreferenduma antolatzea ahalbidetzen duen araua «legearen aurkakotzat jotzea» eskatuko dutela.\nKolonbiako lehendakariorde ohi eta duela 2 urte FARCek aske utzitako Clara Rojasek atzo formalizatu zuen Senaturako hautagaitza, Alderdi Liberalaren zerrendetan.


Uztailaren 9tik 11ra egingo diren eskualde mailako udaleku feministen ekimenaren berri emateko, ekainaren 14an aurkezpen saioa Usurbilen – Usurbil Eginez\nUztailaren 9tik 11ra egingo diren eskualde mailako udaleku feministen ekimenaren berri emateko, ekainaren 14an aurkezpen saioa Usurbilen\nBuruntzaldeko Neska* Gazteek antolatuta, uztailaren 9tik 11ra, eskualde mailako udaleku feministak egingo dira “Ereindakoak borrokan batu! Buruntzaldea astinduz, badator neska* gazteon lurrikara” lemapean. Aurretik, ekimena nondik norakoa izango den azaltzeko, aurkezpen saioak egingo dira herriz herri. Usurbilgo Kafe Tertuliak ekimenarekin bat egin du eta Usurbilen ekainaren 14an (astelehena) egingo da aurkezpen saioa, arratsaldeko 18:00etan Mikel Laboa plazan.\n“Eskualdeko txoko guztietara iristeko aurkezpenak egingo ditugu, beraz adi egon! Xehetasun gehiago nahi badituzu ez egin zalantzarik eta hurbildu zaitez. Udaran elkarren artean saretzeko eta elikatzeko aukera ezin hobea izango dugu”.\nA post shared by Kafe Tertulia (@kafetertulia)\nAurrekoa Aurreko sarrera: Usurbilgo Sarek antolatuta, gaur arratsaldean “Izadi. Espetxean jaiotako atzera kontaketa” dokumentala eskainiko da Sutegin\nHurrengoa Hurrengo sarrera: Ekainaren 15etik 18ra Zumarte Musika Eskolaren ikasturte amaierako kontzertu astea ospatuko da


Bizkaia.Net - Bizkaimedia - RAMON CARRERAREN ERAKUSKETA GERNIKAKO EUSKAL HERRIA MUSEOAN\nRAMON CARRERAREN ERAKUSKETA GERNIKAKO EUSKAL HERRIA MUSEOAN\nAsteartea, 2011(e)ko Apirilaren 19a 19:30\nErakusketa hau Gernikak jasandako bonbardaketaren inguruan museoak egindako erakusketa-zikloaren barruan sartzen da Bizkaiko Foru Aldundiak Ramon Carrera eskultorearen (Madril, 1935) erakusketa bat antolatu du Gernikako Euskal Herria Museoan. “Ramón Carreraren Gernika” da erakusketaren izenburua eta apirilaren 19tik (asteartea) ekainaren 19ra egongo da zabalik.\nErakusketa zabaltzeko ekitaldian, Aldundiko Kulturako diputatu Josune Ariztondo, Ramon Carrera bera eta EHUko irakasle eta erakusketaren komisario Xabier Sáenz de Gorbea egon dira.\nErakusketa honek hamasei pieza biltzen ditu —bost eskultura, hamar collage eta argazki bat—, 1970etik 2008ra bitartean egindakoak. Pieza horiek egileak, Ramon Carrerak, material ezberdinekin egindako esperientzien multzo bat eratzen dute. Bada, esperientziok materiaren tratamendu informal eta espresionistagatik nabarmentzen dira.\nErakusketa hau azken lau urteetan Gernikako bonbardaketaren inguruan Euskal Herria Museoak antolatu dituen erakusketen zikloaren barrukoa da. Erakusketa horien bitartez gertaera larri hori islatzen duten euskal sortzaile ospetsuenen arte-esperientziak bildu nahi dira.\nAurreko erakusketetan sortzaile hauen lanak erakutsi dira: Jorge Oteizarenak (1908-2003), 2010eko martxoan; Nestor Basterretxearenak (1924), 2009ko apirilean, eta Remigio Mendibururenak (1931-1990), 2008ko apirilean.\nRamon Carrera: Euskadiri barru-barrutik lotutako sortzaile bat\n”Ramón Carreraren Gernika” lana aurkeztera datorkigun sortzaile hau Madrilen jaio zen, 1935ean, baina 8 urte zituela Euskadira etorri zen, eta, harrezkero, hemen egin ditu bere lan-ibilbidearen eta bizi-ibilbidearen zati handiena.\n1953. urtean, lehenengo geratu zen Bilboko Arte eta Ofizioen Eskolako modelatu sariketan. Lehenengo erakusketa, berriz, 1959an egin zuen, “Dos pintores y un escultor” izenburupean, Asociación Artística Vizcaínan. Urtebete beranduago, Parisera joan zen, eta 1964an itzuli zen Bilbora.\nAzpimarratzekoa da Emen taldearen sortzaileetako bat izan zela, 1966. urtean, Agustín Ibarrola, Mari Dapena y Vicente Larrea bezalako artistekin batera. Jakina denez, ikerketa-talde horrek garaiko arte-joera berrienetan sartzeko egin zuen lan, nahiz eta lan hori ez zen batere erraza diktadurako egoera politikoa kontuan hartuta, egoera ez baitzen sormen-espazio berriak irekitzearen aldekoa.\nUrte horietan zehar, nazioko zein nazioarteko hainbat erakusketa esanguratsutan hartu zuen parte Carrerak, eta, aldi berean, arteari eta sozializazioari lotutako espazio berritzaileak sustatu zituen. Lehenengo erakusketa indibiduala Bilboko Mikeldi galerian egin zuen, 1972an; ordutik hona, bere eskulturez osatutako erakusketa ugari egin ditu Euskal Herriko hainbat erakustokitan.\n1981. eta 1985. urteen artean, eskultura irakaslea izan zen Bilboko Arte Eder Fakultatean.\nEuskal Herria museora dakarkigun “Ramón Carreraren Gernika” hau eskulturaz eta collagez osatutako ekarpena da: pieza batzuk bilduma partikularretatik datoz, beste batzuk artistarenak dira. Bada, pieza horien guztien bidez aukera aparta eskaintzen digu gogoeta egiteko eta, era berean, euskal gizarte osoaren eta, batez ere, belaunaldi gazteenen diskurtsoan eta sentimenduan txertatzeko gure memoria historikoa. Hori da erakusketa honen oinarrian datzan helburua.\nKATALOGOA (3315 Kb.)


Euskara | Euskara – iparraldekohitza\nAkatsak dituzten bide seinaleak zuzendu ditzatela nahi du Aitzina gazte antolakundeak. Euskaraldiari begira, gazte euskaldunak ahalduntzeko ekimen bat baino gehiago eginen du. Zuk euskara, euskarak zu lelopean, euskara izanen ...\nNaia Etxeberri Larzabal – Baiona Ekintza horren bidez zero baten ukaiteko eta azterketa ez gainditzeko arriskua hartu dute. Bretainiako hautetsi desberdinen sustengua jaso dute. Carhaix (Bretainia) herriko Diwan lizeoko ...\nArrakastatsua izaten ari da euskaldunen hizkuntza ohiturak aldatzeko xedea duen BAM ekimena. Parte hartzaileen iritzia bildu du ‘Hitza’-k, eta lehen hitza euskaraz egitearen garrantzia azpimarratu dute guziek. Gehienek argi ...\nHiztunei zuzendu zaie aurten Mintzalasai, egunerokoan euskara erabiltzera animatuta. Lehen aldiz, Baionan, Angelun eta Miarritzen antolatu dute egitasmoa, eta sei astez 75 hitzordu proposatuko dituzte.\nOhiko formula bada ere, aurten aldaketa batzuk izanen dira Senpereko aintzira inguruan. Seaskaren garapena diruz lagunduko du berriz ere Herri Urratsek (H)aizu da aurtengo bestaren leloa, eta Seaska Baionan ...\n«Koofizialtasunera hurbiltzea» du xede. Beñat Arrabit Euskal Elkargoko Hizkuntza Politikaren buruak kontseiluan bozkatzea proposatuko du Euskarak lurralde estatutua izatea proposatu du EAJk. Atzo aurkeztu zuen egitasmo hori, Baionan eginiko ...\nSarako Idazleen Biltzarraren formula berriarekin, pozik bururatu dute 34. aldia antolatzaileek. Orotara, bi egunetan, 2.000 bisitari eta 140 idazle elkartu dira; haur eta gazteentzako eskaintza garatzeaz gain, literatur solasaldietan ...\nSoziologia ikasketak utzirik, kontzientzia eragozle egon zen Zuberoan, eta artzain plantatu gero etxondoan. Laborarien Konfederazioa sindikatuko idazkari nagusia ere bada Hiribarren. Eta, artetan, idazle. Mikel Hiribarren – Artzaina, sindikalista ...\nEuskara ikasten duten helduen profila eta motibazioa aztertu ditu Iker zentroaren ikerketa batek Ipar Euskal Herrian euskara ikasten duten helduen ikasketa prozesua aztertu du Iker zentroak, EEP Euskararen Erakunde ...\nSustrai Colinak jantzi du Xilabako txapela, Baionako finalean. Mattin zena omendu du txapelketak, eta haren semeak jantzi dio txapela. Amets eta Maddalen Arzallus sailkatu dira Colinaren atzetik Ane Zuazubiskar ...


topic_facet:"Mekanizazioa (Heziketa Zikloa). Erdi maila" topic_facet:"Lanbide Heziketa" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Fabrikazio Mekanikoa (Lanbide Arloa)" topic_facet:"Industria-robotika (Modulua)"\nProposatutako gaia: Mekanizazioa (Heziketa Zikloa). Erdi maila Proposatutako gaia: Lanbide Heziketa Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Fabrikazio Mekanikoa (Lanbide Arloa) Proposatutako gaia: Industria-robotika (Modulua)\n1 Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) Galdaketa eta pulbimetalurgiaren bidezko produkzioa (Heziketa Zikloa). Goi maila Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Independentisten eskariak beteko dituen argitzeko eskatu dio Rajoyk Sanchezi | Mundua | Berria\nIndependentisten eskariak beteko dituen argitzeko eskatu dio Rajoyk Sanchezi\nEspainiako presidentearen iritziz, Sanchezek ezin du gobernuburu izan, ez duelako horretarako herritarren babesik. PSOEko buruak dimititu egin beharko lukeela erantzun du.\nMariano Rajoy Espainiako presidentea, haren aurkako zentsura mozioaren eztabaidan, gaur, Espainiako Kongresuan. / Juan Carlos Hidalgo/EFE\nMariano Rajoyk azalpenak eskatu dizkio Pedro Sanzhez PSOEko idazkari nagusiari. Zentsura mozioak Kongresuaren babesa lortzen badu eta Sanchez presidente izendatuz gero, gobernutik zein neurri bultzatuko dituen argitzeko exijitu dio. Zehazki, alderdi independentisten eskariak aintzat hartuko al dituen galdetu dio.\nRajoyk Sanchezi eskatu dio autodeterminazio eskubidea aitortuko al duen argitzeko. Kataluniako prozesu subiranistaren kontrako epaiketan, fiskaltzari akusazioak erretiratzeko aginduko dion azaltzeko ere galdegin dio.\nBestalde, Rajoyk PSOEko buruari gogorarazi dio urtarrilean egindako elkarrizketa batean ziurtatu zuela berak ez lukeela "Espainia apurtu" nahi dutenen babesa onartuko zentsura mozio baterako. Emandako hitzari eutsiko al dion azaltzeko galdegin dio.\nSanchezek Kataluniako alderdi eta ordezkari independentistei buruz esandakoak ere ekarri ditu gogora. Horien artean, Sanchezek Quim Torra Kataluniako presidenteari buruz adierazitakoa: "Generalitatearen gidaritzan dagoen arrazista bat besterik ez da". Rajoyk nabarmendu duenez, ERCrengatik esan zuen "nola litekeen" Torraren ideia "supremazista eta arrazistak" babestea.\nHitz horien ostean, PSOEk Ciudadanosen babesarekin gobernatu beharko duela ondorioztatu du Rajoyk, ironiaz, eta gaineratu du berak ez dituela sekula gisa horretako adierazpenak egin Kataluniako independentistei buruz.\nBestalde, Espainia gobernatzeko zilegitasunik ez izatea leporatu dio presidenteak Sanchezi. PSOEko buruak presidente izateko herritarren babesik ez duela adierazi du Rajoyk. Sanchezek dimititzeko eskatu dionean, hark dimititu beharko lukeela erantzun dio. Rajoyk gaineratu du, "oraingoz", herritarren gehiengoaren eta Kongresuaren babesa dituela. "Ez zaizu zentzuzkoa iruditzen bi horietako bat galtzen dudanean dimititzea?", galdetu dio.\nRajoyk nabarmendu du azken bi hauteskunde orokorretan PP izan zela garaile, eta PSOEk historiako emaitzarik okerrenak jaso zituela. Beraz, Sanchezek ezin dio "dimisio leziorik" eman, Rajoyren esanetan. "Zuk dimititu beharko zenuke, era atzeraezinean".\nPSOEren zentsura mozioa onartuko balitz, ez litzateke izango Rajoy halako neurri batekin gobernu batetik kenduko luketen lehen aldia. 1986an, Galiziako Gobernutik bota zuten zentsura mozio batekin.


DANTZAN.EUS: Tradegin 2016, EHUko udako ikastaroetan, ekainak 24, 25 eta 26\nAurten ere bagatoz Euskal Herriko Unibertsitateko Udako Ikastaroen eskutik tradiziozko dantza garaikidea egin asmoz. Ekainaren 24an, 25ean eta 26an Euskal Herriko Unibertsitateak Bilboko Abandoibarrako pasealekuan duen Bizkaia Aretoan jardungo dugu. Iazko edizioaren arrakastaren ostean, 2016 honetan sormena izango du ardatz ikastaroak. “Tradegin: tradiziozko dantza garaikidea egin. 2016 Tradizioan sortzen” izenburupean, hiru egunez luzatuko den ikastaroak, tradiziozko dantzaren inguruan sortzeko modu, proposamen eta esperiantziak erakutsiko ditu. Honetaz gain eta lehen egunari erremate gisa, Bizkaia Aretotik Plaza Barrira mugituko gara, "BANDtzaldia" izenaz, Aiko taldeak Bilboko Udal Musika Bandarekin batera darabilen erromeria ekimenaz gozatzeko.\nLehenengo edizioan, “Tradegin: tradiziozko dantza garaikidea egin” udako ikastaroa Areatzan egin zen, eta 80 pertsona baino gehiagok hartu zuten parte, Bizkaian egindako UPV/EHUko Udako Ikastaroen artean matrikulazio gehien jaso zuen ikastaroa izan zen, eta 2015ean euskal unibertsitateak udan eskaintzen duen prestakuntza eskaintza osoan partaidetza handiena izan zuen bost ikastaroetako bat bilakatu zen.\nOraingo honetan, “Tradegin: tradiziozko dantza garaikidea egin. 2016 Tradizioan sortzen” ikastaroa publiko anitzari dago zuzenduta, dantzako profesionaletatik edota edozien dantzazaletatik hasi, eta dantza tradizionalaren ikuspegi garaikidean interesa duen eta Aiko Taldearen dantza eta lan egiteko filosofia gertutik ezagutu eta gozatu nahi duen horretara.Orain 10 urte sortu zenetik, taldeak, imitazio bidez dantza tradizionala transmititzeko alternatiba berrien, gaur egungo bizitzeko moduetara egokituta daudenen, aldeko apustua egin du. Aiko Taldeak dantza egiteko estilo tradizionala eta naturala hedatzen du bere metodo propioa erabiliz: ikasteko modu atsegina, erosoa eta erraza, “gozatuz ikasteko modua, dantza eginez gozatzeko”.\nKultur eta pedagogia alorreko ekintza horretan Aiko Taldeko hainbat kidek hartuko dute parte ekaineko azken asteburuan, Patxi Laborda, Josu Garate eta Sabin Bikandi (musikaria, konposatzailea, Max 2015 sariduna) dantza maisuak eta hizlari azpimarragarriak; Juan Antonio Urbeltz folklorezale eta antropologo nafarra, maila goreneko aditua euskal dantza tradizionalaren ikerketan eta hedapenean; Jon Maya Kukai Dantza Konpainiaren zuzendaria eta euskal dantza garaikidearen adierazle garrantzitsuenetakoa; eta Claude Iruretagoyena, koreografo ospetsua eta Biarritzeko Maritzuli Konpainiaren zuzendaria. Aiko sarritan aritu da talde horrekin lankidetzan.\nUdako ikastaroak dantzaren beste adierazpen batzuei ere begiratuko die, dantzari afro-amerikarrek New Yorkeko Savoy Ballroom aretoan sortu zuten eta gaur egun oso modan dagoen lindy hop izenekoari, adibidez. Jesús Terán dantzari eta irakasleak estilo horri buruzko master class bat eskainiko du. Horrez gain, valsas mandadas izenekoak, Portugal iparraldeko dantza tradizionalak, ikasteko aukera izango da Mercedes Prieto irakasle eta dantzariarekin\nEgitarauak hainbat estilo jasoko ditu, jota, porru dantza, mazurka edo baltsa, eta baita Biarritzeko ezpatadantza eta sokadantza ere. Aurten, gainera, jarduera berezia jasoko du, AIKO Taldeko musikariek eta dantza irakasleek Bilboko Udal Musika Bandarekin batera eskainiko duten “BANDtzaldia” ikuskizuna, ekainaren 24an, ostiralean, arratsaldeko 19:30ean Plaza Barrian. Bilboko plaza enblematiko hori, animatzen diren pertsona guztiek parte har dezaten zabalik egongo den eta eszenatoki gainean 50 musikari baino gehiago bilduko dituen erromeria handiaren agertokia izango da.\n“Tradegin: tradiziozko dantza garaikidea egin. 2016 Tradizioan sortzen”, UPV/EHUren Udako Ikastaroen XXXV. edizioko Kultura, Musika eta Bertsolaritza Unibertsitatean zikloaren barruan dago. Matrikularen prezioa 40 eurokoa da, eta webgune honetan egin daiteke dagoeneko: https://www.uik.eus/eu/tradegin-tradiziozko-dantza-garaikidea-egin-2016\n"Tradegin: tradiziozko dantza garaikidea egin. 2016 Tradizioan sortzen"\nUda Ikastaroa UPV/EHU – Aiko taldea\nBizkaia Aretoa (Avda. Abandoibarra, 3. Bilbo)\nEkainak, 24, ostirala\n16:00 h. “Tradizio garaikidea: Gelajauziak eta Gelajota”. Jon Maya, Kukai Dantza Konpainia zuzendaria\n17:30 h. “Bikoaren bidea: Porruak sukaldatzen”. Josu Garate\n19:30 h. “BANDtzaldia”: Bilboko Udal Musika Banda + Aiko Taldea (Plaza Nueva)\nEkainak, 25, larunbata\n10:00 h. “Miarritzeko espatadantza eta Miarritzeko Sokadantza”. Claude Iruretagoyena (Maritzuli Konpainia zuzendaria, Biarritz)\n19:00 h. “Tradizioan sortzen”. Juan Antonio Urbeltz (Argia - Ikerfolk)\nEkainak, 26, igandea\n12:00 h. Sesión “Portugaleko balsas mandadas”: Mercedes Prieto Martínez


Bidebarrietak “La legión perdida” eleberriaren aurkezpena jasoko du asteazkenean. Noticias de Gipuzkoa\nBidebarrietak “La legión perdida” eleberriaren aurkezpena jasoko du asteazkenean\nSarrera librea da Kulturgunearen leku guztiak bete arte\nn.g. - 2016(e)ko martxoaren 14a, astelehena - 11:39etan eguneratua\nBidebarrietak “La legión perdida” eleberriaren aurkezpena jasoko du asteazkenean.\nBilboko Udaleko Kultura Sailaren esku dagoen Bidebarrieta Kulturguneak, Santiago Posteguillo idazlearen azken eleberriaren, Trajanoren Trilogiaren azkena den “La legión perdida” liburuaren aurkezpen ekitaldia jasoko du datorren asteazkenean, martxoaren 16an, arratsaldeko 19:30etik aurrera. Leku guztiak bete arte sarrera librea izango duen ekitaldia –ekitaldia hasi ondoren ez zaio inori sartzen utziko– streaming-ez eskainiko da www.kulturguneatb.net webgunearen bitartez.\nBILBO. Bildumako hirugarren liburukia, eleberri historikoa estilo hoberenarekin eta suspense dosi handiz uztartzeko egileak duen gaitasunaren beste erakustaldi bat da. Trajanoren Trilogiaren bitartez, Santiago Posteguillok Erromatar Inperioaren funtsezko uneen historiara hurbiltzen du irakurlea. Orain “La legión perdida” (Ed. Planeta) argitaratu da, “Los asesinos del emperador” lanarekin hasi zen eta “Circo Máximo” liburuarekin jarraitu zuen zikloa ixten duen liburua, Zesarren garaiko Erromako enigma iradokitzaileenetakoa deszifratzen ahalegintzeko: zer gertatu zen modu misteriotsuan desagertutako legio harekin?\nK.a. 53. urtean, ordura arte garaitezina izan zen Craso kontsulak Eufrates ibaia zeharkatu zuen, Ekialdea konkistatzeko, baina Carrhaen bere armada desegin zuten. Milaka soldadu hil ziren, eta legio osoa preso hartu zuten partoek. Mende eta erdi geroago, K.o. 115. urtean, Trajano ibai hura berriro gurutzatzeko prest dago, Alejandro Magnok egin zuen leku beretik. Eufrates ibaiaren beste aldean, 40.000 parto baino gehiago daude zain, euren geziekin eta gerrarako dituzten arte ospetsuekin. Zesarren indarrak zalantzan daude. Galdutako legioa bezala amaitzearen beldur dira. Baina Trajanok ez du beldurrik, eta Erromaren kanpaina militar handienari ekingo dio, garaipenera edo hondamendira eramango duen kanpainari, hain zuzen ere.\nSantiago Posteguillo, filologo, hizkuntzalari, europar doktore Valentziako Unibertsitatetik, Castelloko Jaume I Unibertsitateko irakasle titular da gaur egun. Une honetan ingeles hizkuntzako eta literaturako klaseak ematen ditu, arreta berezia eskainiz XIX. mendeko narrazio ingelesari, antzerki isabeldarrari eta literatura ingelesak eta estatubatuarrak zinearekin, musikarekin eta beste arte batzuekin duten erlazioari.\n70 argitalpen akademiko baino gehiago egin ditu, ikerketa artikuluetatik monografietara eta hiztegi espezializatuetara. 2006an bere lehenengo eleberria argitaratu zuen, bere trilogia ezagunetako baten, Eszipionen Trilogiaren, lehenengo partea “Africanus, el hijo del cónsul” (2006). Ondoren, trilogia horretan “Las legiones malditas” (2008) eta “La traición de Roma” (2009) idatzi zituen. 2008tik bere eleberri guztiak Espainiako Nielsen salmenta indizearen 200 eleberri salduenen artean daude, eta une batzuetan 10 salduenen artean egotera ere heldu dira.


Dex motorraren olioa da, nanoteknologian oinarritutakoa, motor baten barruko metalezko piezen arteko marruskadura murrizten duena. Motorraren barnean marruskadura gutxiago egiteak erregai gutxiago kontsumitzen du eta higadura gutxiago. Errekuntza prozesua hobetuta, isuri kaltegarriak nabarmen murrizten dira.\nZer da Dex Oil?\nDex olioa da, aluminio dioxidoa, silizio dioxido eraldatuak eta plasma prozesatutako grafitoak osatzen dute. Produktua motore mota guztietarako erabiltzen da: gasolina, diesel eta gas motorrak. 30 urte baino gehiagoko ikerketa eta garapena sartu da produktuan. Dex ziurtatutako produktua da.\nDex bi modu onetan egiten duen produktua da: ingurune hobea laguntzen du partikula finen eta CO2 emisioen murrizketa garrantzitsuaren bidez eta kostuak aurrezten ditu erregai gutxiago kontsumitzen delako. Beraz, merkeagoa eta garbiagoa da.\nDex aukeratzen dutenek, irtenbide berritzaile eta aurrerakoia aukeratu.\nDEX OIL HEMEN DITUZUE ABANTAILAREN ONDORIOAK\nMotorraren higadura gutxiago\n6% eta 12% erregai murrizketaren artean\n6% eta 12% CO2 murrizketaren artean\nMurriztu partikulak% 35 baino gehiago\nOlio aldaketen artean 150,000 km arte itxaron dezakezu\nBerme bermea: kalteik gabeko produktua\nAllianz aseguru merezi 10 milioi euro


ikasbil.eus: irakurgai-mailakatuak-fitxa: 6012\nEleberrian bi protagonista nagusi daude: herriko tren-geltokiko ikuskatzailea eta udaletxeko agintaria, idazlearen aita, alegia. Bi pertsonaia hauen arteko harremanen eta elkarrizketen bidez gertatutakoa gehiegi ez desitxuratzen saiatu da idazlea, beti ere, suspenseari eutsiz. Garai hartako giro politikoaren traman txertatua dago eleberria, Franco hil berria baitzen.\nHemen eleberriaren atal bat irakur dezakezu.\n- T.-ko presidentearekin ari zara hizketan, jauna. Esadazu.\n- Asko sentitzen dut istripuarena. Tira, adierazi didatenez, zisterna egoera onean dago. Eskerrak. Arriskutsuena ihesak dira. Zianhidrikoa likido bat da, eta airearekin kontaktatzen badu, gas bihurtzen da. Oxidazio bidez izakien zelulak paralizatzen ditu. Beraz, entzun adi, jauna: ura eta sosa kaustikoa behar dituzue. Biak nahasturik sustantzia solido bat lortzen da, zeina lurrera itsasten baita, horrela gasak arnasketari gaitzik egiten ez diolarik.\nHemen eleberriaren egileak egindako liburuaren aurkezpena entzungai.\n6012. Karlos Linazasoro from Erein argitaletxea on Vimeo.


Albisteak Jai giroan eta poloniar ikasleek euskaratutako ipuinekin heldu da 2011ko Poznango Euskal Astea\nAmaia Dones pozik agertzen da Euskal Astearen emaitzarekin, eta orohar, Polonian euskara irakastearekin. "Oso esperientzia ona da. Hemen ikasleek maila oso ona lortzen duten. Aurten Bostgarren urtea bukatuko duten bost ikasleek maila oso ona dute, eta lehendabiziko kurtsoan zortzi ikasle hasi dira. Hizkuntzalaritza ikasleek karrerako espezializazio bezala hizkuntza 'arraro' asko dituzte aukeran, Asiakoak eta. Askok euskara zer den ere ez dakite aukeratzen dutenean, baina bukaerarako engantxatu egiten dira", dio Amaiak. Ikasle hauez gain Amaiak Espainiar Filologia egiten duten ikasleei ere irakasten die euskaraz, baina kasu honetan hautazko ikasgai gisa. Lan faltarik ez du beraz, eta esperientzia biziki ari da gozatzen: "Niretzako hemen euskara irakastea plazer izugarria da. Euskal Herritik atera eta munduko geure txoko hori zer den erakustea esperientzia aparta da".\n2008/07/23\tEspainiako UNED Urruneko Unibertsitateak euskara eta euskal kultura ikasketak eskainiko ditu bere zentro guztietan


"Turismo eredu honen" aurka manifestazioa deitu du Donostiako Ernaik Aste Nagusirako\n"Kapitalismoaren estrategia zehatz bati erantzunez Donostian turistentzat jolas-parke iraunkorra" eraiki dutela salatu du Donostiako Ernaik. Turismo masiboak lan prekarietatea dakarrela eta hau lehenik gazteek sufritzen dutela adierazi dute ostegunean turismo bulego aurrean emandako prentsaurrekoan. Arduradun jo dituzte ondorengoak: "Aberasten diren multinazionalak, hotelak, ostalari mafiosoak eta Udaletik babestu eta sustatzen duen EAJ, PSOE eta PP aliantza". Manifestazioa deitu dute abuztuaren 17rako, Aste Nagusian "Donostia bizirik behar dugulako, herria bizirik dagoelako".\nTurismo eredu honen aurkako manifestazioa deitu dute turismo bulegoaren aurrean.\nUrtetik urtera lan prekarietatea "bortitzagoa" dela adierazi dute, eta ez daudela prest hori jasaten jarraitzeko.\nJarraian irakurgai Ernairen oharra osorik.\nDonostia hiri turistikoa izan omen da aspalditik, beti entzun izan dugu hori. Antza, Espainiako Maria Cristina hona etortzen zen veraneante, eta hor omen du jatorria Donostiarekiko interes turistikoak; baita haren esplotazioak ere. Azken urteetan, ordea, hiriaren eraldaketa abiada bizian eman da. Turismoaren presentziak modu basatian gora egin du, eta hiriaren erdigunea hartu. Erdigunea hartzea diogunean, zentzu guztietan diogu. Herritarron beharrak ertzetara desterratu dizkigute, eta hiriko engranajean dugun papera turisten zerbitzura aritzea besterik ez da. Donostian turistentzako jolas-parke iraunkorra eraiki digute, langileon bizkar gainean eraiki ere.\nUdan, gainera, egoerak muturrera egiten du. Turista kopuruak gora egiten du nabarmen, eta horrekin batera, baita gazteon prekarizazio mailak ere. Esan beharrik ez baitago, gazteok garela, kapitalismoak turismoaren forma hartzen duen honetan, sufritzen lehenak. Donostian jasaten ari garena ez baita urtaro kontua, kapitalismoa baizik.\nUdan turismoaren denboraldi altuarekin batera, prekarietatearen denboraldi altua inauguratzen da gazteontzat, urtetik urtera bortitzagoa. Eta zein da guzti honetan gazteon lana? Izozkiak saldu xox batzuen truke, tabernan aritu ordu txikietan eta kontraturik gabe, museoetan denboraldi baterako azafata-lanak, sukalde estuetako pintxe, hoteletan garbitzaile, dendari eta beste mila ezkutuko lan. Hori dena, haien postalak sostengatzeko. Gazteok ez dugu tokirik haien Donostia inpolutuan, ordenatuan, luxuzkoan; ez dugu tokirik, gure lan-eskua baldintza negargarrietan saltzeko ez bada.\nEz dugu tokirik turisten erdaraz bakarrik hitz egin daitekeen Donostian. Ez dugu tokirik etxebizitzaren prezioa aberatsenen eskura bakarrik dagoen Donostian, turistentzako etxebizitzekin espekulatzen den hiri honetan. Ez dugu tokirik Kortxoenea gabeko Donostian, saltzen den kulturarenean. Ez dugu tokirik, sangria eta beroaren izenean jarrera sexisten areagotzea jasan behar badugu. Ez dugu tokirik gentrifikazioaren Donostian, auzorik gabeko hirian, jai herrikorik gabekoan; zezenketen Donostian. Ezta Amancio Ortegaren Donostian ere. Ez dugu izaterik bizitzako aspektu guztiak prekarizatzen dizkigun Donostia honetan.\nBaina ez gaude prest hau jasaten jarraitzeko. Jakin baitakigu, egoera honek kapitalismoaren estrategia zehatz bati erantzuten diola, eta gainera, erantzule zuzenak dituela. Aberasten diren multinazionalak, hotelak, ostalari mafiosoak, eta nola ez, basakeria guzti hau Udaletik babestu eta sustatzen duen PNV-PSOE-PP aliantza. Nazkatuta gaude, eta zuenak egin du!\nTurismo eredu honen aurka egingo dugu gazteok, eta herritarron Donostia berri baten alde. Postalen atzean bagarelako. Horregatik, Aste Nagusian manifestazioa egingo dugu, abuztuaren 17an, Donostia bizirik behar dugulako, Herria bizirik dagoelako!\nZuen turismoa, gazteon miseria!\nPostalen atzean bagara\nKanal hauetan artxibatua: Turismo masiboa | Prekarietatea | Ernai | Donostia


argazkilaritzaMondraberri - 2021-09-15 0\nJon Usabiagak Conileko eta Hervaseko argazkiak bidali ditu argazki lehiaketarako\nJon Usabiagak bi argazki bidali ditu udako argazki lehiketarako. Lehenengoa Hervasen (Caceres) egindakoa. "Kanpai hotsarekin ilunabarraz gozatu, eguzkia erdi erdian harrapatuz.". Bigarrena Conilen (Cadiz)...\nAgendaMondraberri - 2021-09-14 0\nAlbisteakMarijo - 2020-11-03 0\n13 positibo berri atzeman ziren atzo arrasatearren artean PCR testetan\nEusko Jaurlaritzak gaur eguerdian jakitera eman duen txostenaren arabera atzo PCR testetan 13 positibo berri atzeman ziren arrasatearren artean. Arrasatek kolore gorrian jarraitzen du,...\nTestua eta argazkia: Marijo Simon. 2019ko abenduak 26, osteguna. Ohiturarekin jarraituz, Arrasateko Udaleko alderdi politiko ezberdinetako ordezkariek Gabonetako opariak banatu dituzte Iturbide egoitzan. Aurten, bertan...\nAlbisteakGontzal - 2020-12-06 0\nKrutzetan izan dira orain arteko arazo nagusiak. Info gehiago: trafikoa.eus\nArrasate inguruko mendateak oraingoz behintzat zabalik daude. Elurrak eta izotzak Kurtzetan eragin dituzte arazo gehien, eta une batzuetan kateekin zirkulatzea beharrezkoa izan da. Elurra...\nAlbisteakGontzal - 2020-10-02 0\nCovid-arekin hildako lagunak omendu dira, Nagusien Kontseiluak antolatuta\nRuth Osinaga abeslariak eta Marta Izagirre pianistak errezitaldi bat eskaini zuten atzo, Arrasateko Nagusien Kontseiluak antolatutako hitzaldiaren ostean. Arrasateko Nagusien Kontseiluak urtero gutxienez ekitaldi bat...


Gaiak: Ibilbidea monumentuak ezagutuz - Euskonews\nGaiak: Ibilbidea monumentuak ezagutuz\nALDAI, Oihana EXPOSITO, Markel LONBIDE, Onintze\nOinez egiteko ibilbide bat proposatuko dizuegu.\nAretxabaletako Iturrigorri pilota lekura heldu eta Azbe enpresaren atzealdetik Urkulurako bidea hartu (Gi-3131). Lehenengo bidegurutzean jo ezkerrera, apur bat gorago eskuman baso bide bat dago eta hortik gora joanez gero Otalazelaira helduko gara.\nOtalazelai, maiatzaren bigarren igandean ospatzen dugun erromeriagatik da ezaguna.Ohitura handiko jai herrikoia da.Herriko dantzari gazteenak bertan estreinatzen dira. Ekintzen artean herriko txistulariak, trikitilariak, animaliekin jokoak, herri kirolak, dantzaldia? dira aipatzekoak. Bertan hamarretakoa egin ahal izango duzu. Otalorako Dorretxea.\nAurrera jarraituz Otalorako Dorretxera helduko gara. Aozaratza auzoan dago. Oraindik ere antzinako botere eta distiraren aztarnak ditu: armarria, errenazentista itxurako begiratokia, sabai apaindura galanta teilatu-hegalean, harrizko aulkietako lana, ate eta leihoetako erremateak, itsu-leihoak. Banketxe batek erosi eta gaur egun, Ikasbide izenpean Kooperatiba Ikasketa Gune bezala erabiltzen da.\nAurrerago segituz Urkulura helduko gara. Areantza auzora joateko bidea hartu behar dugu. Aurrera jarraitu eta auzoko baserriekin batera Natibitate eliza, San Bizente ermita eta Bolinaga errota igaro ondoren Arkarazo auzora helduko gara. Bertan Arkarazo jauregia dago.\nEnrique Antonio de Arratabe eta Araotz-en alargunak, Mar?a Isabel de Otalorak, familia eskutuaren agiria modu egokian irudikatu zuen. Zilarrezko atze gainean, zuhaitz berdea, bi hartz beltzek eutsia, eta adaburuaren gainean, bandeja gorri bat edo jeneralaren ezaugarri bat. On Juan Arcarasso-ren oroigarritan, etxe honen semea, Perun jenerala eta gudarosteen gobernadore izandakoa; hertsatu gorria, urrezko hizkiekin ?Arcarasso? idatzirik\nBidea jarraituz Almen ikastetxera helduko gara. Almenetik bidegorria jarraituz herriko plazara helduko gara, ez dago galtzeko arriskurik. Plazatik pare parean dagoen Otalora Jauregia ikusiko dugu.\nParrokia ondoko jauretxea, egoera onean aurkitzen da. Atariko idatziak dion bezala, 1746. urtean eraiki zen. Etxe hau Tablas jeneralaren bizileku izan zen, Concepci?n de Otalorarekin bigarrenez ezkondu ondoren. Kultur etxe izan ostean, Ama Agustinen komentuaren parte izatera pasatu zen. Gaur egun, Lankide Aurrezki Kutxaren bulego egoitza da eta goiko solairuan Gizabidea Fundazioa dago.\nOtalora Jauregiaren ondoan Eliza (parrokia) dago. Antzinako parrokia, San Miguelen deiduna, Bedarretan zegoen, gaur egungo hilerriaren ondoan. Hilerriaren atari erromaniko ikusgarria, lehengo parrokiarena izandakoa, aurreko eraikuntzaren aztarna eta oroigarri bakarra da. Ohiturak dionez, inguruan kristautasunari dedikatutako tenplu zaharrenetakoa zen hura.\nDenborarekin, elizaren barruan aldaketak egin dira, bai aldare nagusian eta baita alboko kaperetan ere. Belarretako Kristoak, ederki berritua, eta Salluenteko Ama Birjinak bere lekua betetzen dute orain aldare nagusian. Aretxabaletako eliza.\nAretxabaletako elizak kokapen ezohikoa daukala esan daiteke. Badirudi bi familia eraginkorren interes ezberdinen ondorioa dela. Alde batetik, Arratabetarrak zeuden, bere Otazu jauretxearekin. Sendi hau Artabe baserritik zetorren. Bestalde, Otalora familiaren interesak zeuden, Otalora jauregi edo dorretxekoak. Bi jauregi hauen artean eremu huts bat zegoen, eta bi sendien arteko distantzia eta diferentzietan ados jarririk eraiki zuten eliza kokagune horretan, perspektibarik gabe eta Deba ibaiaren igoeren arriskupean.\nBehin eliza ikusi ondoren, hurrengo tartea kotxez egin dezakezu. Hartu Aramaiorako bidea eta Galartzara abiatu. Bertan Galartzako Dorretxea dago.\nXIV. mendekoa da luzaroan bailara eta herriaren zaindari izan den Galartzako dorretxea. Eraikin sendo hau harri gorriaren gainean jasota dago, Galartzatarrek Leintz Bailaran zuten indarra sendoki sustraituta zegoela erakutsi nahi izan balute bezala. Izan ere, Galartzatarrena Leintz Bailarako leinurik nagusienetarikoa zen Erdi Aroko azken urteetan. Garai hartako ugazaben artean ohitura zen legez, Galartza leinuaren oinetxe hau etxea baino gotorlekua eta babeslekua zen. Hor daude, oraindik ere, benetako Burdin Aroko aztarna esanguratsuak: saieterak, leiho zorrotzak eta horma sendoak.\nAro Modernoan ezagutuko zuten Galartzatarrek euren urrezko sasoia. Izan ere, XVI. mendetik XIX. mendera arte zabaltzen den aro horretan, Galartzatarren garrantzia ekonomikoa eta soziala sendotu egin zen. 1560 urtean, dorretxeko nagusia zen Sancho Galartzakoa hil ondoren, Arrasaten erositako etxera abiatu zen familia, etorkizuna hirietan baitzegoen.\nGauzak horrela, 1825 urtean, baserri bihurturik, O?atiko Plaza familiaren eskuetara pasatu zen dorretxea. Izan ere, Galartzako maiorazkoa Joaquin Mar?a de Plazak, Ana Mar?a Galartzakoaren eta Juan Xabier de Plazaren semeak eskuratuko zuen.\n1990 urteko abuztuaren 2an sute batek eraikina suntsitu zuen. Orduan, Aretxabaletako Udalak eraikuntza historikoa berreskuratzeko ardura hartu zuen, 1997an bere berreraiketa eta birgaitzea bultzatuz.\nItzuli garen bide beretik bueltatuko gara.\nAOZARATZA AREANTZA GALARTZA (1)


Xiaomi Vacuum 2 348 € -ren truke eta Singles Day-ren beste eskaintza batzuk TomTop | -en Gadgeten berriak\nXiaomi erreferentziazko enpresa da arlo teknologikoan maila askotan, eta etxeko garbiketena ezin liteke gutxiago izan. Dagoeneko bere xurgagailu robot adimentsuaren bi bertsio jarri ditu abian, baina inoiz ez dugu ikusi hain prezio erakargarrian. TomTop-en eskutik Xiaomi Vacuum 2-ren eskaintzarik onena eta Singles Eguneko beste eskaintza interesgarriak ekartzen dizkizugu. Ongi dakizuenez, lineako denda txinatarrak azaroaren 11a ospatzen dute urte osoko salmentarik indartsuenak dituzten egunetako bat bezala, ostiral beltza gainditzen duten alderdien arabera, hau da, Singles Day produktuei teknologia eskaintzen zaie batez ere Xiaomi Vacuum 2.\nEskuratzea TomTop webguneko esteka honen bidez Bidalketa Alemaniatik egingo da, beraz Europar Batasunaren bermea izango dugu. Bigarren belaunaldiko Mijia Roborock S50 xurgagailua da nazioarteko bertsioan. Eskaintza 350 unitate zuriz mugatuta dago eta telefono mugikorraren bidez kudeatu dezakegun garbiketa sistema adimenduna aurkitzen dugu, aplikazio bat baitu, xurgatze sistema indartsua eta altxatu gabe garbitu ahal izateko mop konfigurazioaz gain hatz bakarra. Xurgagailu honek ia 500 euro kostatzen du normalean, eta oraingoan TomTop-en dago 348 euroren truke. Paketeak kargatzeko estazioa, fregona, egokigailua eta xurgagailua eskuilekin ditu.\nTomTop-en beste eskaintza bat Singles Day egunerako\nKoogeek Led Strip gutxi gorabehera 24 eurotik.\nSanDisk Ultra 128 GB microSD txartela 20 eurotik aurrera.\nEskaintza interesgarriak dira, beraz, Singles Day-tik geratzen den gutxi lasterka dezakezu, nahiz eta TomTop-ek produktu interesgarriak eskainiko dituen datorren azaroaren 13ra arte.\nArtikuluaren bide osoa: Gadgeten berriak » General » Xiaomi Vacuum 2 348 € -ren truke eta Singles Day-ren beste eskaintza batzuk TomTop-en\nNola bihurtu zure argazkiak Polaroid argazkietan


Arabatik Ibilbideak Arabatik Ibilbideak\n1994an, José Luis Ruiz de Infantek, Zazpik, “Araba Herriz Herri” argitaratu zuen, Arabako herri guztietatik BTTn egiteko 31 ibilbide. Eta urte bereko urrian proiektua osatu zuen, “Trebiñu herriz herri, Trebiñuko 52 herrietatik BTTn“ argitaratu zuenean.\nJosé Luis Ruiz de infante Oreitian jaio zen 1947an, eta Agurainen bizi da 1974az geroztik. Oso ezaguna da Arabako Lautadan; izan ere, liburua argitaratzearen ondorioz, txangoak egin zituen ibilbide horietan interesa zutenekin, eta pasio hori gaur egunera arte iritsi da, bera baita Aguraingo jubilatuen ‘jubimartxak’ izeneko mendi-martxetako ibilbideak antolatzeaz arduratzen dena. Urteko asteazken guztietan egiten dira aipatutako ibilaldi horiek.\nProiektuaren hurrengo etapa Vitoria-Gasteizko David Monterori dagokio. 2020ko konfinamenduaren garaian, duela gutxi zendutakoa eta Arabaren zale amorratua zen aitaginarrebaren liburutegian José Luis Ruiz de Infanteren dagoeneko deskatalogatuta dagoen liburu aurkitu zuen, eta urte horretako uztailetik aurrera hasi zen ibilbide guztiak egiten, neurri batean aitaginarrebari eta bere zaletasunari omenaldia eginez.\nDavid Monterok bira eman dio proiektu horri, eta digitalizatu egin du. Ibilbide guzti-guztiak igo ditu sare sozialetara, herrietako izenen kartelen argazkiak ere bai, baita bertako elizetako argazkiak ere.\n“Zazpik“ idatzitako gidaliburuari jarraiki, ibilbideak aztertu eta ibilbideak eguneratu zituen, egungo baldintzetara egokitzeko; izan ere, 26 urteren ondoren, bai herriak bai bideak eta errepideak aldatu egin dira. Baina José Luisen lanaren funtsari eutsi dio, eta dioenez: “Herri guztiak ibilbide zirkularretan batzeaz gain, zailtasunean igotzen joatea lortu zuen. Lehenengo errazenak daude, eta jarraian, gero eta desnibel handiagoa dutenak datoz“.\nDavid Monterok bi hilabete eta erdian egin zituen ibilbide horiek, eta 1.500 jarraitzaile baino gehiago bildu zituen Twitterren; https://twitter.com/arabaherriz?lang=es\nAbentura honekin bat egin du Iñaki Jimenezek, eta Davidek sare sozialetan egindako deiari erantzun dio, ahotsa emanez ibilbide horrek zeharkatzen dituen herrietako alderdi historiko-kulturalari; horrela, bisitatutako herri bakoitzari buruzko apunte laburrak uzten ditu.\nUnai Ugartek aurkezten duen 'Herrian' Radio Vitoriako irratsaioan hartzen dute parte biek, eta ibilbide bakoitzari buruz hitz egiten dute astean behingo saioan.\nBestalde, eta gertatzen ari zen guztiaren berri izan gabe, Eje Pedalier taldea antzeko proiektu bat egiten hasi zen, Arabako herriak emotikonoen bidez asmatzeko joko baten ondorioz. Baina oraingo honetan errepideko bizikletarekin, “Araba osoa bizikletaz“ izenekoa.\nEje Pedalier taldearen proiektua eta Araba Herriz Herri alderatuz gero, hainbat irizpide desberdin aurkituko ditugu, Eje Pedalier taldekoak probintziako errepide guztietatik ibiltzen baitira eta dauden mendate guztiak igotzen baitituzte. Gure lurraldearen berezko konfigurazioa eta errepideko txirrindularitzan har daitezkeen distantziak direla-eta, ibilbide gehienak Vitoria-Gasteizetik abiatzen dira.\nEje Pedalier taldeak nahiz Davidek bestearen proiektua ezagutu zuten, eta irizpideak bateratu zituzten zein herritatik igarotzeari dagokionez.\nEje Pedalier, Enneco Viana, Udalaitz Roa eta Alberto Diaz zaleek osatutako txirrindulari talde bat da, eta txirrindularitzan eta gai horri lotutako gaietan espezializatutako webgune bat:\neta podcast bat (emakumezko eta gizonezko profesionala, bide-segurtasuna, historia, bizikleta-ibilbideak) egitera animatu ziren, Eje Pedalier. 107 saio egin dituzte lau denboralditan eta bertako hedabideekin (Radio Marca eta Radio Siberia) zein nazioartekoekin (Virtualísima Radio, Colombia) elkarlanean aritzen dira.


Euskaldunok umore berezia dugu?\nEuskal umoreaz aritu gara. Topikoa al da euskaldunak serioak garela? Hain serioak al gara? Bertsolaritza, abestiak, herri antzerkiak, inauteriak, ahozko umorea... Umorea hainbat esparrutan eman da gure kulturan.\nErtzak | Euskal umorea\nZer da Umorea? Barre eragiten diguna da umorea. Nolakoa da euskal umorea? Esan ohi da euskaldunak serioak garela baina gure somenetan etengabe agertzen da umorea. Kontu kulturala da umorea eta lan sozial ikaragarria du. Noren kontura egiten dugu barre? Gure umorea aztertzeko asmoz lau ertz izango ditugu saioan. Patxi Uharte komikilaria, Zaldieroa zintaren egilea. Idoia Torregarai Martija Barretartia.com blogeko kudeatzailea, Josu Goikoetxea gai-jartzailea bertsolaritza eta umoreaz arituko zaigu eta kike Amunarriz komunikatzailea.\nHiltzen ikasi daiteke?\nJaiotzen garenetik dakigun bakarra hil egingo garela da. Bizitzen hasten garenetik , bizi garenetik, heriotza bertan da, baina gurean gutxi hitz egin ohi dugu hortaz. Heriotza, hitza bera, tabua izan da. Duin hiltzeko eskubideaz aritu gara. Hiltzen ikasi daiteke? Nola hil nahi dugu? Zer dio egungo legediak? Zer da bizitza testamendua?